Antara Bentuk dengan Fungsi

Kata dalam bahasa Melayu terbahagi kepada empat golongan, iaitu kata nama, kata kerja, kata adjektif dan kata tugas. Pembahagian kata tersebut pada umumnya sangat jelas, namun ada kalanya timbul kekaburan disebabkan sesuatu kata yang asalnya tergolong dalam kategori tertentu dapat berfungsi juga sebagai kata dalam kategori lain.
Dalam Tatabahasa Dewan Edisi Ketiga (2015: 225 – 234), dikatakan bahawa kata adjektif pada umumnya termasuk dalam sembilan kategori. Hal tersebut sememangnya jelas. Namun demikian, dengan pertembungan dengan budaya lain dan kemajuan masyarakat, kini terdapat kata kerja yang dapat berfungsi seperti kata adjektif dalam konteks tertentu. Dalam hal tersebut, kata kerja tersebut sepatutnya dikategorikan mengikut fungsinya dalam ayat sebagai kata adjektif, bukan menurut bentuk asalnya sebagai kata kerja. Sila lihat contoh yang berikut:

1a. Dia sangat berilmu.
1b. Dia sangat bijak.

2a. Pengalaman itu sangat menakutkan.
2b. Pengalaman itu sangat pahit.

3a. Dia sangat ketakutan.
3b. Dia sangat takut.

Dalam ayat 1a, kata kerja tak transitif berilmu berfungsi seperti kata adjektif bijak dalam ayat 1b. Dalam ayat 2a, kata kerja transitif menakutkan berfungsi seperti kata adjektif pahit dalam ayat 2b. Malahan, objek dalam ayat 2b boleh digugurkan jika berkaitan dengan kata ganti nama diri orang pertama. Dalam ayat 3a, kata kerja pasif ketakutan berfungsi seperti kata adjektif takut dalam ayat 3b. Selain itu, semua kata kerja berilmu, menakutkan dan ketakutan itu boleh diiringi kata penguat, iaitu sama seperti kata adjektif. Oleh itu, kata-kata tersebut harus kita golongkan sebagai kata adjektif.
Walau bagaimanapun, tidak semua kata kerja yang dapat diiringi kata penguat berfungsi sebagai kata adjektif. Sila lihat contoh yang berikut:

4a. Dia sangat memerlukan bantuan.
4b. Bantuan sangat diperlukan olehnya.

Dalam ayat 4a, kata memerlukan ialah kata kerja transitif dengan objek bantuan, meskipun kata itu dapat diiringi kata penguat sangat. Dalam ayat 4b, kata diperlukan ialah kata kerja pasif yang dikaitkan dengan objek bantuan dan pelaku -nya. Selain itu, dalam konteks ayat 4a dan 4b, kata memerlukan dan diperlukan tidak boleh diganti dengan kata adjektif secara paradigmatik.
Ada juga kata kerja yang dapat berfungsi seperti kata tugas. Sila lihat contoh yang berikut:

5a. Mereka berhubung menerusi Internet.
5b. Mereka berhubung melalui Internet.
5c. Mereka berhubung dengan Internet.

6a. Dia bercakap mengenai ekonomi.
6b. Dia bercakap tentang ekonomi.

6a. Jarum menerusi kain itu.
6b. Dia melalui jalan itu.
6c. Tembakannya mengenai sasaran.

Dalam kelompok ayat 5, kata kerja menerusi dan melalui berfungsi seperti kata sendi nama dengan. Dalam kelompok ayat 6, kata kerja mengenai berfungsi seperti kata sendi nama tentang. Oleh itu, dalam kelompok ayat 5 dan 6, kata menerusi, melalui dan mengenai berfungsi seperti kata sendi nama dan harus kita golongkan sebagai kata sendi nama. Walau bagaimanapun, dalam kelompok ayat 6, kata menerusi, melalui dan mengenai merupakan kata kerja transitif yang diikuti objek masing-masing.
Ada juga kata kerja yang dapat berfungsi sebagai kata pemeri. Sila lihat contoh yang berikut:

7a. Dia merupakan guru.
7b. Dia ialah guru.
7c. Pegawai polis itu merupakan dirinya sebagai tukang sapu.

Dalam ayat 7a, kata kerja merupakan berfungsi seperti kata pemeri ialah dalam ayat 7b, dan harus digolongkan sebagai kata pemeri. Dalam ayat 7c pula, kata merupakan ialah kata kerja transitif dengan objek dirinya.
Pengenalan golongan kata yang betul sangat penting untuk kita menentukan pola ayat dengan tepatnya. Sila lihat contoh yang berikut:

9a. Dia sangat berilmu. (FN + FA)
9b. Pengalaman itu sangat menakutkan. (FN + FA)
9c. Dia sangat ketakutan. (FN + FA)
Pola yang salah: FN + FK

10a. Hubungan mereka melalui surat. (FN + FS)
10b. Hubungan mereka menerusi surat. (FN + FS)
10c. Ceramahnya mengenai ekonomi. (FN + FS)
Pola yang salah: FN + FK

11. Dia merupakan guru. (FN + FN)
Pola yang salah: FN + FK

Kemungkinan sesuatu kata yang tergolong dalam pelbagai golongan kata bukan sesuatu yang luar biasa. Hal ini bergantung pada konteks penggunaan kata dalam ayat. Sila lihat contoh yang berikut:

12a. Sungai itu dalam.
12b. Dalam hal ini, dia tidak bersalah.
12c. Bukunya di dalam begnya.

13a. Dia cantik bagai bidadari.
13b. Dia tercengang bagai rusa masuk ke kampung.

14a. Hadiah ini untuk ibu.
14b. Untuk dia lulus memang susah.
14c. Dia belajar untuk lulus.

Dalam ayat 12a, kata dalam ialah kata adjektif, tetapi dalam ayat 12b, kata dalam ialah kata sendi nama, dan dalam ayat 12c, kata dalam ialah kata arah. Dalam ayat 13a, kata bagai ialah kata sendi nama, tetapi dalam ayat 13b, kata bagai ialah kata hubung keterangan perbandingan. Dalam ayat 14a, kata untuk ialah kata sendi nama, tetapi dalam ayat 14b, kata untuk ialah kata hubung komplemen, dan dalam ayat 14c, kata untuk ialah kata hubung keterangan tujuan.
Oleh sebab berlaku perkembangan secara berterusan dalam masyarakat dan bahasa Melayu, huraian tentang tatabahasa Melayu harus dikemaskinikan supaya dapat memperkasakan keupayaan bahasa Melayu, sesuai dengan perubahan sezaman.


ASEAN Iktiraf Peranan Golongan Muda

Untuk mendapatkan maklumat terkini, ikuti kami melalui Telegram

Kerjasama ASEAN-India telah bermula semenjak tahun 1990, namun hubungan tersebut tidak lebih daripada sebuah hubungan diplomatik normal. Walaupun negara anggota ASEAN telah mempunyai hubungan diplomatik dengan India, namun hanya hubungan bilateral yang memberikan keuntungan terhadap negara terbabit.

Bermula pada tahun 1996, hubungan normal antara ASEAN dengan India telah berubah ke arah kerjasama strategi antara kedua-dua belah pihak kerana terdapatnya tuntutan struktur antarabangsa dan domestik dalam kalangan negara anggota ASEAN dan India. ASEAN dianggap begitu penting bagi India kerana melalui ASEAN, India dapat meneroka peluang yang lebih besar terutamanya dalam bidang ekonomi, manakala bagi ASEAN pula, India merupakan rakan kerjasama strategik bagi bidang ekonomi, strategik, politik dan teknologi.

Sidang Kemuncak Belia ASEAN-India merupakan satu daripada kaedah dalam mewujudkan hubungan dan kebergantungan yang lebih erat antara ASEAN dengan India. Kerjasama ini perlu diperkukuh dan mempunyai kesinambungan agar kerjasama sedia ada ini bersifat lestari dan tidak jumud kepada generasi tertentu. Kerjasama antara ASEAN dengan India ini perlu disuburkan dengan penglibatan belia dalam isu-isu strategik kerjasama ASEAN-India kerana melalui cara ini, belia di ASEAN akan didedahkan dengan dasar-dasar baharu dan sedia ada antara kedua-dua pihak.

Melalui sidang kemuncak yang diadakan baru-baru ini di Hyderabad, India, para delegasi dari negara anggota ASEAN dan India telah membincangkan pelbagai isu strategik berhubung dengan kepentingan kedua-dua pihak. Sidang Kemuncak Belia ASEAN-India ini bertujuan untuk menyerlahkan lagi hubungan antara ASEAN dengan India agar terus kekal dan mempunyai kesinambungan antara para pemimpin ASEAN dan India pada masa ini dengan kepimpinan ASEAN dan India pada masa hadapan.

Ruang dan peluang telah diberikan dengan seluas-luasnya kepada golongan belia untuk berpartisipasi dalam menentukan pembangunan dan masa hadapan negara serantau. Melalui ASEAN, peranan belia telah diiktiraf dengan mengambil kira pandangan dan aspirasi mereka dalam pembentukan dasar serantau dengan mewakili negara masing-masing, program pembangunan, partisipasi pada peringkat antarabangsa dan kepercayaan terhadap tanggungjawab yang diberikan kepada mereka. Hal ini ditonjolkan melalui sidang kemuncak ini apabila para delegasi belia dari seluruh negara anggota ASEAN dan India begitu kritikal dalam memberikan pandangan, mengutarakan soalan dan mencari penyelesaian terhadap setiap wacana ketika sidang kemuncak ini berlangsung.

Pengukuhan kerjasama ASEAN-India di rantau Indo-Pasifik menjadi tema utama kepada sidang kemuncak pada kali ini dengan memberikan tumpuan terhadap aspek hubungan antara komuniti, perkaitan sejarah dengan budaya, tadbir urus dan politik, kesukarelawanan dan pembangunan kemahiran dan kerjasama serantau melalui etos sepunya.

Peranan belia ASEAN ini akan lebih signifikan sekiranya para delegasi yang mewakili negara masing-masing mempunyai asas dan latar belakang yang bersesuaian dengan mauduk tema dan wacana yang dibincangkan dalam sidang kemuncak ini. Sudah pasti, untuk mewakili negara dalam sidang kemuncak yang membicarakan tentang isu-isu kontemporari sebegini perlu didasari dengan pemikiran diplomatik dan kefahaman yang luas tentang cabang ilmu dalam aspek hubungan antarabangsa. Maka, belia yang mempunyai latar belakang dalam bidang ini perlu diberikan lebih ruang dan peluang untuk mewakili negara ke persidangan sebegini kerana mereka akan lebih faham akan tema dan wacana yang dibincangkan.

Menyedari hakikat tersebut, kerjasama ASEAN-India ini mempunyai prospek masa depan yang sangat luas kerana kedua-dua pihak, iaitu ASEAN dan India begitu serius dalam memastikan apa-apa yang telah disepakati ketika Mesyuarat Khas Menteri-Menteri Luar Negeri ASEAN-India (SAIFMM) yang diadakan sempena ulang tahun ke-30 hubungan ASEAN-India pada 15-17 Jun 2022 pada tahun lalu yang memfokuskan keamanan, kemajuan dan kemakmuran sejagat dapat direalisasikan dengan jayanya.


Kerjasama dalam Mendepani Cabaran Pendidikan – Raja Muda Perlis

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan berangkat menyampaikan agihan zakat Majlis Agama Islam dan Adat Istiadat Melayu Perlis (MAIPs) kepada sebanyak 114 orang asnaf terpilih di Masjid Al-Ridzuan, Kg. Behor Masjid dekat Kangar baru-baru ini.

Sebanyak 56 penerima adalah dalam kalangan anak kariah Kg. Behor Masjid manakala 58 lagi penerima ialah dari kariah Kg Tok Kaya. Masing-masing menerima sumbangan daripada MAIPs bernilai RM700 setiap seorang dengan jumlah penuh sebanyak RM79,800 daripada Tuanku Raja Muda yang juga merangkap Tuanku Yang DiPertua MAIPs. Dalam majlis tersebut, baginda turut bertitah:

Masyarakat perlu sedar bahawa agenda pendidikan negara tidak boleh dilaksanakan bersendirian tanpa perlu melibatkan pelbagai pihak berkepentingan dalam memastikan pendidikan negara mencapai tahap dan kualiti yang tinggi setanding negara-negara maju yang lain.

Kekuatan kerjasama dalam dan luar sekolah khususnya hubungan erat antara sekolah dengan Persatuan Ibu Bapa dan Guru (PIBG), orang ramai, agensi kerajaan, swasta, korporat, pertubuhan bukan kerajaan (NGO) dan sebagainya dilihat perlu sentiasa dipertingkat.

Oleh sebab pendidikan hari ini berdepan dengan pelbagai cabaran termasuklah globalisasi, fenomena sosial serta aspirasi yang perlu dicapai, maka usaha bersepadu perlu dilakukan demi perubahan pemikiran dan pendekatan, sejajar kehendak dan perubahan pendidikan.

Dalam majlis tersebut, setiap penerima juga berpeluang membuat pemeriksaan kesihatan sebelum menerima sumbangan sempena program “Perlis Hebat! Rakyat Hidup Sihat” atas inisiatif MAIPs bersama-sama dengan Jabatan Kesihatan Negeri.

Dalam perkembangan yang lain, pada ketika ini juga Faizuddin Centre of Educational Excellence (FCoEE) yang merupakan Pusat Kecemerlangan naungan MAIPs di bawah Kolej Universiti Islam Perlis (KUIPs) sedang menjalankan satu “Bengkel Hala Tuju” sebagai medium perubahan pemikiran dan kecemerlangan kepada pendidikan di negeri Perlis. Program ini antara lain melibatkan aspek-aspek pembangunan sumber manusia, pendigitalan, penyelidikan & penerbitan, penjenamaan (branding) serta model perniagaan (business model), diketuai oleh Pengerusi Jawatankuasa Pendidikan MAIPs dan Pengerusi FcoEE, iaitu Prof. Emeritus Datuk Dr. Kamarudin Hussin. Turut serta ialah mantan Ketua Pengarah Dewan Bahasa dan Pustaka, Datuk Abang Sallehuddin Abg Shokeran.


Kepentingan Nilai Integriti -Raja Muda Perlis

Kangar – “Integriti itu boleh didefinisikan sebagai kejujuran, ketulusan, kesempurnaan dan keutuhan. Hal ini bermaksud integriti ialah sifat jati diri yang merangkumi juga keikhlasan, keterbukaan, ketelusan, amanah, benar, berpegang kepada prinsip, tidak mudah dipengaruh, boleh dipercayai, dan sebagainya. Dalam erti kata lain, integriti merupakan semua nilai-nilai murni yang perlu ada pada setiap individu mahupun organisasi.”

Demikian titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail selepas berkenan berangkat mengetuai Program Kayuhan MAIPs Peduli anjuran Majlis Agama Islam dan Adat Istiadat Melayu Perlis (MAIPs) bagi menjejaki dan menyantuni asnaf di sekitar kawasan Kayang baru-baru ini.

DYTM Tuanku Syed Faizuddin Putra menyerahkan agihan zakat MAIPs kepada tiga buah keluarga asnaf terpilih terdiri daripada Salmah Hassan, 62 tahun; Miss Jehyoh, 63 tahun; dan Sepiah Seman, 81 tahun di rumah masing-masing. Titah Tuanku Raja Muda lagi:

“Kita sering kali mengaitkan soal integriti ini dengan rasuah. Penggunaan integriti ini amatlah meluas di mana hal ini merangkumi tatakelakuan yang melibatkan isu-isu nilai, etika dan pegangan agama seseorang. Secara ringkasnya, integriti boleh dibahagikan kepada dua bahagian, iaitu integriti individu dan integriti organisasi.”

“Integriti individu merujuk kepada himpunan kualiti unggul yang wujud dalam kalangan individu dan kualiti ini berteraskan kepada prinsip berpegang teguh kepada kejujuran dan amalan bermoral tinggi. Hal ini bermakna, integriti ialah keselarasan antara tindakan dengan prinsip moral, etika dan undang-undang serta keselarasan di antara kepentingan diri dengan kepentingan umum.”

Tambah baginda, integriti organisasi pula tercermin dalam perumusan dan perlaksanaan kod etika, piagam pelanggan atau sistem dan proses kerja serta pematuhan kepada amalan terbaik. Kod etika berkenaan ditegaskan, diulangi dan dihayati oleh anggota organisasi berkenaan sehinggalah menjadi satu kebiasaan dan akhirnya menjadi budaya organisasi atau “corporate culture”.


Belanjawan 2023: Sektor Pendidikan Terus Diberikan Keutamaan

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) menyambut baik pengumuman Belanjawan 2023 yang menyaksikan sektor pendidikan terus diberikan keutamaan oleh kerajaan. Belanjawan 2023 yang diumumkan oleh Yang Amat Berhormat (YAB) Perdana Menteri merangkap Menteri Kewangan pada 24 Februari 2023, jelas mencerminkan prinsip Malaysia MADANI yang memelihara kesejahteraan rakyat dan negara.

Dalam Belanjawan 2023, antara fokus utama untuk KPM adalah meningkatkan taraf pendidikan negara dan memelihara kebajikan para guru serta murid-murid.

KPM menerima peruntukan tertinggi, iaitu RM55.2 bilion berbanding dengan RM52.6 bilion pada tahun lepas.

Peruntukan yang diumumkan ini akan dapat memacu komitmen berterusan KPM untuk meningkatkan lagi kualiti infrastruktur sedia ada di sekolah-sekolah.

KPM menggalas tanggungjawab yang besar dalam memastikan setiap perbelanjaan daripada peruntukan Belanjawan 2023 dapat memberikan impak yang optimum kepada pembangunan pendidikan negara menerusi tujuh teras yang telah digariskan. Murid Ceria, Guru Bahagia, Sekolah Bitara, Negara Sejahtera.


Potensi Jalinan Kerjasama Perlis-Qatar

Kuala Lumpur – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil berkenan mengadakan pertemuan dengan Ketua Perwakilan Qatar ke Malaysia yang baharu, iaitu Ambasador Salah Mohamed Al-Sorour di ibu negara semalam.

Hadir sama ialah isteri beliau, Asmaa Abdul Rahmab Al-Hail. Salah Mohamed Al- Sorour menerima watikah pelantikan dan Majlis Menghadap daripada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara pada 21 Februari baru-baru ini.

Tuanku Raja Muda mengucapkan selamat datang serta selamat bertugas di Malaysia kepada Ambasador Salah Mohamed Al- Sorour dan baginda amat berharap agar kerjasama antara Perlis dengan Qatar akan bertambah erat pada masa hadapan khususnya melibatkan hasrat Baladna Food Industries dari negara tersebut untuk melabur dalam industri tenusu di Perlis.

Pada Disember yang lalu, Tuanku Raja Muda berada di Doha, Qatar bagi menyaksikan  pertandingan bola sepak Piala Dunia FIFA dan turut meluangkan masa berangkat melawat fasilitet ladang Baladna yang merupakan sebuah daripada syarikat pengeluar produk tenusu terbesar di rantau Asia Barat yang berkeluasan 2.6 juta meter per segi dan mempunyai sebanyak 24 000 ekor lembu tenusu.

Ketika di Doha tempoh hari juga, DYTM Tuanku Syed Faizuddin Putra dipersembahmaklumkan oleh Duta Besar Malaysia ke Qatar, Encik Zamshari Shaharan bahawa negara tersebut merupakan sebuah daripada negara yang terkaya di dunia kerana mempunyai hasil minyak dan gas yang banyak walaupun populasi penduduknya yang kecil. Berpandukan pelan pembangunan mampan “Qatar National Vision 2030”, Qatar aktif dalam meneroka peluang kerjasama dengan Malaysia terutamanya dalam bidang pendidikan tinggi, modal insan (MTCP), kesihatan, pertanian, bantuan kemanusiaan, perundangan dan pencegahan rasuah.

Tambah Encik Zamshari Shaharan, “Malaysia juga sedang menggiatkan promosi pelancongan, kebudayaan dan kesenian di Qatar dengan mengambil kesempatan sedia ada kerana negara berkenaan merupakan hab transit udara dan menjadi tumpuan dunia melalui penganjuran pelbagai kejohanan sukan antarabangsa seperti FIFA World Cup Qatar 2022, Formula One, the Wimbledon Championships (tenis) dan Golf Masters. Malaysia Airlines juga telah menjalinkan kerjasama dalam bidang penerbangan dengan Qatar Airways yang mempunyai jaluran penerbangan yang luas dan diiktiraf sebagai satu daripada syarikat penerbangan terkemuka dunia”.

Menurut info dari Pejabat Kedutaan Besar Malaysia di Doha, hubungan diplomatik antara Malaysia dengan Qatar mula terjalin sejak tahun 1974 lagi. Hubungan ini semakin berkembang setelah tertubuhnya Kedutaan Besar Malaysia di Doha pada Ogos 2004, disusuli dengan pembukaan Kedutaan Besar Qatar di Kuala Lumpur pada September 2004. Hubungan dua hala ini diperkukuh dengan lawatan pada peringkat tertinggi untuk meneroka kerjasama dalam pelbagai bidang.


Universiti Maya dalam Lensa Sejarah dan Teknologi

Revolusi Perindustrian fasa ketiga dan keempat memberikan kesan yang ketara kepada industri khususnya dalam sektor perniagaan dan keusahawanan kerana melibatkan kemajuan teknologi maklumat dan komunikasi yang sangat pesat. Dalam fasa keempat, teknologi digital pula menjadi keperluan bagi industri terterntu, termasuklah dalam bidang pendidikan yang meliputi dari peringkat pengajian pra-sekolah hinggalah ke peringkat pengajian tinggi.

Dalam bidang pendidikan, universiti maya mungkin boleh dianggap sebagai satu teknologi atau sistem pembelajaran yang mendahului zaman. Atas sebab itu, kaedah ini tergolong sebagai satu daripada konsep revolusioner kerana menawarkan kaedah pendidikan yang berbeza daripada pendidikan konvensional. Kaedah ini boleh dilihat dari sudut pendekatan dan kelenturan mengikuti sesi pelajaran. Sungguhpun begitu, kaedah ini semakin mendapat tempat dalam kalangan masyarakat kerana ciri-ciri yang ditawarkannya dikatakan sangat mesra pengguna dan pelajar.

Maya menurut Pusat Rujukan Persuratan Melayu, Dewan Bahasa dan Pustaka membawa maksud sesuatu yang kelihatannya ada tetapi sebenarnya tidak ada. Dalam konteks pendidikan, maya merujuk kepada pemisahan antara pelajar dengan guru dari segi kedudukan geografi dan masa. Dari sudut lain, pendidikan maya boleh dikatakan tergolong dalam kategori pendidikan jarak jauh.

Dari segi sejarah, institusi pendidikan yang menawarkan pengajian maya buat kali pertama di dunia ialah Open University, United Kingdom (OUUK) yang ditubuhkan pada tahun 1969. Yang menariknya, universiti tersebut bukanlah beroperasi sebagai universiti swasta, sebaliknya menerima peruntukan dan geran dari pihak kerajaan. Disebabkan statusnya sebagai “maya”, maka institusi tersebut turut mempunyai bilangan pelajar yang ramai dan dianggap sebagai universiti terbesar di negara tersebut.

Idea penubuhannya bermula pada tahun 1964, apabila pemimpin Parti Buruh pada masa itu, Harold Wilson (1916 – 1995) menjadikan idea tersebut sebagai ikrar manifesto pilihan raya umum. Apabila Wilson dipilih sebagai Perdana Menteri, beliau menugaskan Menteri Kesenian, Jennie Lee (1904 – 1988), merangka model universiti yang menawarkan pengajian yang setaraf dengan universiti sedia ada pada ketika itu. Pada tahun 1965, sebuah jawatankuasa kerja dan perancangan yang terdiri daripada Naib Canselor universiti, pendidik dan penyiar televisyen telah ditubuhkan dan dipengerusikan oleh Sir Peter Venables (1904 – 1979) yang merupakan mantan Naib Canselor Aston University, Birmingham. Penyiar televisyen terlibat dalam jawatankuasa tersebut kerana program pengajaran pada masa itu dirancang untuk disiarkan menerusi televisyen. Antara tokoh penyiaran yang terlibat pada masa itu ialah Penolong Pengarah Kejuruteraan Perbadanan Penyiaran British (BBC) James Redmond, yang telah bertungkus-lumus mengatasi kesukaran teknikal bagi memastikan program pengajaran melalui saluran televisyen dapat berjalan dengan lancar.

Pada tahun 1966, Lee berhasil mengeluarkan kertas putih penubuhan universiti yang memperincikan hal-ehwal perancangan pendidikan khususnya dari sudut kaedah pengajaran dan pembelajaran. Matlamat utama penubuhan universiti yang dikemukakan pada waktu itu adalah untuk memberikan peluang kepada sesiapa sahaja untuk melanjutkan pelajaran tanpa sebarang sekatan atau yang tidak berjaya melanjutkan pelajaran sebelum ini.

Wilson sebenarnya terpengaruh dengan idea-idea tokoh pemikir dalam Parti Buruh, Michael Dunlop Young (1915 – 2002). Young yang terlebih dahulu menubuhkan sebuah kolej bersama-sama dengan ahli sejarah bernama Thomas Peter Ruffell Laslett (1915 – 2001) yang bernaung di bawah Pusat Penasihat Pendidikan. Pengajaran disampaikan dalam siri televisyen berjudul Dawn University yang disiarkan melalui stesen TV Anglia Television. Siri tersebut telah diterbitkan oleh Laslett sendiri. Kolej inilah yang menjadi prototaip kepada OUUK yang ditubuhkan oleh Wilson.

Wilson membayangkan OUUK akan menjadi penanda aras dalam komitmen Parti Buruh untuk memodenkan masyarakat British. Beliau percaya bahawa usaha itu akan membantu kerajaan membina ekonomi yang lebih berdaya saing, di samping menggalakkan kesaksamaan peluang dan mobiliti sosial yang lebih besar. Penglibatan stesen penyiaran merangkumi televisyen dan radio yang berperanan untuk menyiarkan pengajaran juga dilihat Wilson sebagai sekutu utama skim pemodenannya.

Walau bagaimanapun, Menteri Kesenian, Jennie Lee berhadapan dengan cabaran besar kerana timbul keraguan dan tentangan dari beberapa buah jabatan kerajaan dan tokoh tempatan, antaranya ialah Jabatan Pendidikan dan Sains (DES), Jabatan Perbendaharaan, stesen penyiaran komersil dan rakan-rakan menteri dan pegawai kanan kerajaan, seperti Richard Crossman (1907 – 1974) dan Anthony Crosland (1918 – 1977). Setelah mendapat sokongan dari beberapa pihak antaranya Arnold Goodman (1913 – 1995), seorang penasihat politik yang juga merupakan ahli jawatankuasa penubuhan OUUK, Lee dengan tabahnya terus mempengerusikan jawatankuasa kerja penubuhan. Dalam bulan Mei 1968, Profesor Walter Laing McDonald Perry (1921 – 2003), pensyarah dan ahli Farmalokologi yang berkhidmat di Edinburgh University telah dilantik menjadi Naib Canselor. Sebagai Naib Canselor yang pertama kepada sebuah universiti maya yang pertama di dunia, Perry bertanggungjawab membangunkan rangkaian media pendidikan, iaitu daripada program TV dan radio kepada bahan kursus bercetak dan kit percubaan di rumah; dan membina rangkaian kursus yang berterusan sebagaimana yang terdapat dalam struktur akademik sebenar universiti. Sumbangan terbesar Perry ketika memegang jawatan tersebut ialah berjaya mewujudkan sistem pemindahan kredit akademik apabila menerusi sistem itu, pelajar yang berkelayakan boleh menamatkan pengajian dalam tempoh yang lebih singkat. Akhirnya pada 23 April 1969, OUUK berjaya ditubuhkan setelah menerima Piagam Diraja dari Lembaga Penasihat Diraja Kerajaan, iaitu Majlis Privy. Ketika majlis pemasyhuran universiti dibuat secara rasmi pada 23 Julai 1969, Geoffrey Crowther (1907 – 1972) yang merupakan seorang ahli ekonomi telah dilantik menjadi Canselor OUUK.

Setelah ditubuhkan secara rasmi, sebuah bangunan yang dikenali sebagai Walton Hall yang terletak di Milton Keynes, London telah dikenal pasti dan ditetapkan menjadi pusat operasi OUUK. Manakala sebuah istana lama yang dikenali sebagai Alexandra Palace telah dikenal pasti untuk dijadikan pusat penyiaran televisyen untuk rancangan pengajaran OUUK. Tarikh akhir yang ditetapkan untuk memulakan kuliah yang pertama adalah pada bulan Januari 1971. Hal ini bermakna, pihak pengurusan universiti hanya mempunyai masa selama 18 bulan untuk menubuhkan pusat pentadbiran dan bahan-bahan yang akan digunakan sebagai modul pengajaran dan pembelajaran.

Oleh sebab para pensyarah dan tutor belum mempunyai pengalaman mengajar secara maya, maka mereka perlu berinovasi ketika menyediakan kesemua bahan yang diperlukan untuk tujuan kuliah. Sebagai contoh, Profesor Michael ‘Mike’ Pentz (1924 – 1995), ahli akademik yang dilantik menjadi Dekan Fakulti Sains yang pertama di OUUK perlu memikirkan kaedah yang paling sesuai dan efektif kepada pelajar-pelajar fakulti tersebut agar dapat mengikuti pengajian dengan mudah memandangkan mereka tidak perlu hadir ke universiti atau memasuki makmal. Antara kaedah yang diperkenalkannya ialah dengan membangunkan sistem tugasan yang berasaskan tandaan komputer (CMA) dan menyediakan pakej peralatan sains kepada pelajar baharu dalam bentuk kit eksperimen di rumah (HEK).

Sebagaimana yang telah dirancang, pada 3 Januari 1971 kuliah pertama OUUK disiarkan menerusi saluran televisyen BBC2 apabila sesi pengenalan disampaikan oleh Setiausaha OUUK, Anastasios ‘Chris’ Christodoulou (1932 – 2002). Sebanyak empat kursus telah ditawarkan pada tahun pertama dan kesemua pengajaran telah disampaikan menerusi saluran televisyen, iaitu Asas Matematik, Asas Kemasyarakatan, Asas Kemanusiaan dan Asas Sains. Sambutan terhadap sesi kuliah yang dijalankan sangat menakjubkan dan hasilnya pada tahun 1972, bilangan pelajar yang mengikuti pengajian telah mencecah sebanyak 36 000 orang termasuklah 50 orang pelajar yang mengikuti pengajian pascasiswazah. Pada penghujung tahun 1972, sebanyak 900 orang pelajar telah berjaya menamatkan pengajian dan menjadi kumpulan pertama pelajar yang beroleh ijazah sarjana muda. Mereka berjaya menamatkan pengajian dalam tempoh dua tahun sahaja kerana mendapat pengecualian kredit dalam beberapa subjek. Majlis konvokesyen yang pertama telah disiarkan secara langsung menerusi saluran BBC2 pada 23 Jun 1973.

Sekitar dekad 1980-an, pelajar dibekalkan dengan pita video yang mengandungi modul pembelajaran. Bahkan pelajar turut digalakkan merakam siaran televisyen agar mudah untuk membuat ulang kaji. Pelajar juga telah mendapat pendedahan penggunaan komputer dan komunikasi atas talian apabila kursus DT200 Introduction to information technology diperkenalkan. Komputer dilihat sebagai perkakasan yang sangat penting dalam bidang pendidikan setelah Max Bramer menulis satu laporan teknikal yang dikeluarkan oleh CAL Research Group bertajuk Using Computers in Distance Education: the first 10 years of the British OU. Beberapa buah negara mula menunjukkan minat untuk membuka universiti yang berkonsepkan seperti OUUK. Antaranya ialah seperti Belanda, Belgium, Luxemborg, Hong Kong, Iran, Pakistan, Venezuela, Costa Rica, Sri Lanka, India dan Thailand.

Pada tahun 1990-an, modul pengajaran dan pembelajaran disediakan dalam bentuk audio-visual. Bahan-bahan tersebut telah disalin ke format CD dan DVD sebelum dihantar kepada pelajar. Menerusi saluran TV BBC, OUUK meneruskan misi sosial dengan menawarkan kandungan pembelajaran yang boleh ditonton oleh khalayak pada waktu puncak. Walau bagaimanapun, pembelajaran secara dalam talian yang merujuk pada capaian Internet bermula dengan agak lewat, iaitu pada tahun 2000.

Sebaliknya University of Toronto, Kanada, sebuah institusi pengajian tinggi yang menawarkan pengajian secara fizikal lebih awal menawarkan kursus pengajian secara dalam talian, iaitu pada tahun 1986. Tenaga pengajarnya ialah Dr. Linda Harasim dan Dr. Dorothy Smith. Kursus yang diajar menerusi Internet itu ialah Women and Computers in Education yang ditawarkan menerusi program pascasiwazah dalam bidang pendidikan yang dikendalikan oleh Ontario Institute for Studies in Education.

Kanada pada ketika itu begitu aktif membangunkan aplikasi pendidikan atas talian. Sebagai contoh, penyelidik di University of Guelph membangunkan COSy (Computer Conferencing System) manakala di University of Alberta, tenaga pengajarnya berusaha menghubungkan sistem PLATO (Programmed Logic for Automatic Teaching Operations) yang asalnya dibangunkan oleh University of Illinois pada tahun 1960 kepada sistem persidangan MTS (Michigan Terminal System) yang dipanggil Forum. Kira-kira hampir 10 tahun berikutnya pula, iaitu pada tahun 1995, University of British Columbia, Kanada menawarkan kursus atas talian berasaskan web buat kali pertama setelah tenaga pengajarnya, Murray Goldberg berjaya membangunkan sistem pengurusan pembelajaran berasaskan web yang diberi nama WebCT, yang kemudiannya dibeli oleh Blackboard Inc. Pada tahun 2008, George Siemens, Dave Cormier and Stephen Downes dari University of Manitoba merintis pembangunan MOOC (Massively Open Online Courses) yang kini menjadi satu daripada mercu tanda teknologi digital dalam Revolusi Industri fasa keempat khususnya dalam teknologi pendidikan mutakhir.

Pengajian secara maya dalam konteks pendidikan kontemporari mutakhir ini mempunyai kelebihan dan kekurangan yang boleh dirujuk di bawah:


Membela Hak Kanak-kanak

Untuk mendapatkan maklumat terkini, ikuti kami melalui Telegram

Pada 18 Januari lalu, Perdana Menteri, Dato’ Seri Anwar Ibrahim mengumumkan pelantikan Pesuruhjaya Kanak-kanak untuk menganggotai Suruhanjaya Hak Asasi Manusia (Suhakam). Pelantikan serta-merta ini dibuat sebagai usaha menangani masalah penderaan dan masalah sosial yang melibatkan kanak-kanak di negara ini. Menurut Perdana Menteri, pelantikan pesuruhjaya itu merupakan satu cabang khas yang mempunyai autonomi di bawah Suhakam.

Penderaan dan masalah sosial yang terkait dengan kanak-kanak bukanlah isu yang asing di negara ini. Penderaan yang mengakibatkan trauma, kecacatan kekal dan kematian sering berlaku dan dilaporkan oleh akhbar dan media sosial. Meskipun pelakunya berjaya diberkas oleh pihak berkuasa, dihadapkan ke mahkamah dan sudah pun menjalankan hukuman yang setimpal dengan jenayah yang dilakukan, namun penderaan kanak-kanak masih terus dilaporkan seolah-olah kes yang berlaku tidak memberikan pengajaran yang besar jauh sekali dapat menghentikan keganasan terhadap kanak-kanak. Hal itu belum mengambil kira kes yang tidak dilaporkan dan kes lain seperti pengabaian kanak-kanak, sindiket pekerja bawah umur, jenayah yang kanak-kanak, sindiket yang menjadikan kanak-kanak pengemis dan eksploitasi seksual, serta kes lain yang berkaitan.

Siapakah kanak-kanak? Mengapakah mereka terus menjadi mangsa golongan dewasa? Kanak-kanak didefinisikan sebagai seseorang di bawah umur 18 tahun seperti yang termaktub dalam Akta Kanak-kanak 2001.

Sementara itu, pengabaian merujuk kegagalan secara berterusan dan serius untuk menyediakan keperluan asas fizikal, emosi dan pembangunan dari segi kesihatan, pendidikan, perkembangan emosi, nutrisi, tempat perlindungan dan kehidupan yang selamat untuk kanak-kanak. Pengabaian boleh mendedahkan kanak-kanak kepada segala bentuk bahaya, termasuk mengancam nyawa mereka.

Penderaan kanak-kanak merupakan satu pencabulan atau pelanggaran yang serius terhadap hak kanak-kanak untuk terus berkembang dalam keadaan sihat dan bermaruah di samping menyebabkan risiko dalam kelangsungan hidup mereka. Penderaan boleh dikategorikan kepada penderaan fizikal, emosi, seksual dan pengabaian.

Penderaan fizikal menurut Akta Kanak-kanak 2001 berlaku apabila seseorang kanak-kanak dicederakan dari segi fizikal menyebabkan kecederaan yang boleh dilihat pada mana-mana bahagian tubuh kanak-kanak itu akibat kekerasan atau penggunaan agen yang disengajakan terhadap tubuh kanak-kanak itu.

Penderaan emosi pula berlaku apabila seseorang kanak-kanak dicederakan dari segi emosi yang menyebabkan gangguan yang boleh dilihat pada fungsi mental atau emosi kanak-kanak itu seperti kecelaruan mental atau tingkah laku, keresahan, kemurungan, penyendirian dan perkembangan yang lambat.

Penderaan seksual pula terjadi apabila seseorang kanak-kanak teraniaya dari segi seks jika dia mengambil bahagian, sama ada sebagai peserta atau pemerhati, dalam apa-apa aktiviti yang berunsur seks bagi apa-apa maksud atau eksploitasi seks oleh mana-mana orang bagi memuaskan nafsu seks orang terbabit atau orang lain.

Sementara itu, keganasan merujuk sesuatu tindakan dengan niat untuk menyebabkan sebarang bentuk kecederaan dari segi fizikal dan emosi terhadap kanak-kanak, manakala eksploitasi merujuk pelibatan kanak-kanak dalam aktiviti yang membolehkan pihak lain mendapat faedah dari segi kewangan, seksual, politik serta kepentingan lain yang boleh mengancam kesejahteraan fizikal dan psikologikal mahupun kelangsungan hidup kanak-kanak.

Pada September 2022, Jabatan Kebajikan Masyarakat (JKM) melaporkan sebanyak 1055 kes penderaan kanak-kanak direkodkan untuk tempoh Januari hingga Jun 2022. Daripada jumlah tersebut, sebanyak 578 kes melibatkan penderaan fizikal; penderaan seksual (417 kes); dan penderaan emosi (60 kes). Daripada pecahan itu, sebanyak 706 orang ialah kanak-kanak perempuan dan 349 orang merupakan kanak-kanak lelaki.

Persoalannya siapakah pihak yang bertanggungjawab dalam kes penderaan dan pengabaian yang dilaporkan? Banyak pihak pastinya menuding jari ke arah pengasuh, ibu angkat atau bapa angkat sebagai pihak pendera. Walau bagaimanapun sangkaan itu tidak 100 peratus tepat kerana daripada statistik yang dikeluarkan oleh JKM, jumlah tertinggi individu yang bertanggungjawab mendera atau mengabaikan kanak-kanak ialah ibu kandung dan bapa kandung kanak-kanak yang terlibat. Pada tahun 2022 (Januari hingga Mei), dilaporkan bahawa sebanyak 536 kes penderaan dan pengabaian dilakukan oleh ibu kandung, diikuti 316 kes oleh bapa kandung. Jumlah ini jauh lebih tinggi berbanding dengan kes penderaan dan pengabaian yang dilakukan oleh ibu angkat (10 kes); bapa angkat (10 kes); dan pengasuh (105 kes).

Menurut JKM, antara faktor utama yang menyumbang kepada keganasan terhadap kanak-kanak termasuklah kecuaian ibu bapa dan penjaga sama ada secara sengaja atau tidak; faktor kewangan khususnya keluarga yang tinggal di kawasan bandar dengan pendapatan kecil yang menyukarkan ibu bapa membesarkan anak-anak mereka; masalah pengasuh yang tidak menghadiri kursus pengasuhan kanak-kanak menyebabkan mereka tiada pengetahuan dan kemahiran dalam mengendalikan anak kecil; dan kekurangan aktiviti dan pemantauan kanak-kanak yang turut menyumbang kepada penderaan serta pengabaian. Hal ini dikatakan demikian kerana kecuaian dan kemalangan lebih mudah berlaku apabila kanak-kanak tidak disediakan dengan aktiviti perkembangan secara berjadual atau mereka ditinggalkan bersendirian tanpa pemantauan.

Seperti di negara lain, Malaysia turut memiliki dasar perlindungan untuk melindungi kanak-kanak daripada sebarang bentuk pengabaian dan penderaan. Dasar ini  dikenali sebagai Dasar Perlindungan Kanak-kanak Negara.  Dasar ini adalah selaras dengan falsafah Konvensyen Mengenai Hak Kanak-kanak (CRC) dan Akta Kanak-kanak 2001 yang juga menekankan prinsip perlindungan kepada kanak-kanak demi kepentingan terbaik mereka.

Dasar Perlindungan Kanak-kanak merupakan satu dasar yang mengandungi pernyataan mengenai prinsip perlindungan kanak-kanak selaras dengan CRC dan Akta Kanak-kanak 2001. Dasar ini memberikan tumpuan kepada aspek advokasi, pencegahan, khidmat sokongan dan penyelidikan, dan pembangunan bagi melindungi kanak-kanak. Secara khususnya, Dasar Perlindungan Kanak-kanak bertujuan untuk memastikan setiap kanak-kanak mendapat perlindungan daripada pengabaian, penderaan, keganasan dan eksploitasi. Dasar ini juga menjadi pemangkin kepada kesedaran dan komitmen semua pihak, termasuk setiap anggota masyarakat dalam melindungi kanak-kanak.

Antara objektif yang terkandung dalam dasar ini termasuklah:

Selain Dasar Perlindungan Kanak-kanak yang boleh dijadikan garis panduan oleh semua pihak, suara lain yang sering kedengaran adalah tuntutan terhadap kajian dan semakan semula Akta Kesalahan-kesalahan Seksual terhadap Kanak-kanak 2017. Menurut Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said, pindaan akta mungkin boleh dilakukan selepas melihat kekurangan atau kelonggaran dalam pelaksanaan akta berkenaan dalam melindungi kanak-kanak.

“Saya berpandangan bahawa rangka Akta Kesalahan-kesalahan Seksual Terhadap Kanak-kanak 2017 perlu ditambah baik dan kita akan fokuskan untuk membuat beberapa pindaan. Saya berharap sesuatu kes itu boleh diselesaikan dalam masa setahun dan ketika ini ada beberapa kelonggaran yang perlu dikemas kini,” ujarnya pada Januari lalu.

Tambahnya lagi, antara aspek yang perlu dilihat semula termasuklah mewujudkan mahkamah khusus bagi kanak-kanak. Mahkamah itu perlu diberi pembaharuan yang lebih sesuai dan selesa supaya tidak ditakuti oleh kanak-kanak ketika dipanggil memberikan keterangan yang boleh memberikan kesan kepada siasatan atau pendakwaan sesuatu kes.

Antara negara yang memiliki mahkamah kanak-kanak dan sistem undang-undang yang terbaik dalam menjamin hak kanak-kanak untuk mendapatkan keadilan termasuklah Belgium, Portugal, Spain, Finland, Belanda, Luxembourg, Kenya, Iceland, Latvia, United Kingdom, Argentina, Norway, Brazil, Kanada, New Zealand dan Poland.

Pada hakikatnya, tiada sesiapapun yang dibenarkan untuk menafikan hak kanak-kanak. Maka itu, Konvensyen Pertubuhan Bangsa-Bangsa Bersatu mengenai Hak Kanak-kanak adalah perjanjian penting oleh negara yang telah berjanji untuk melindungi hak kanak-kanak. Konvensyen ini menerangkan siapa kanak-kanak, hak mereka dan tanggungjawab kerajaan yang tidak boleh diambil daripada kanak-kanak.

Antara hak kanak-kanak yang digariskan di bawah konvensyen ini termasuklah tiada diskriminasi, iaitu semua kanak-kanak mempunyai semua hak ini, tidak kira siapa mereka, di mana mereka tinggal, bahasa yang mereka tuturkan, agama mereka, apa-apa yang mereka fikir, bagaimana rupa paras mereka, jantina mereka, jika mereka mempunyai kecacatan atau sebaliknya, kaya atau miskin, dan tidak kira siapa ibu, bapa atau keluarga mereka atau apa yang dipercayai atau dilakukan oleh ibu, bapa atau keluarga mereka. Tiada kanak-kanak harus dilayan secara tidak adil atas apa juga sebab!

Selain itu, kepentingan terbaik kanak-kanak juga perlu diutamakan, iaitu apabila orang dewasa membuat keputusan, mereka harus memikirkan bagaimana keputusan mereka akan mempengaruhi kanak-kanak. Semua orang dewasa harus melakukan yang terbaik untuk kanak-kanak. Kerajaan harus memastikan kanak-kanak dilindungi dan dijaga oleh ibu bapa mereka, atau oleh orang lain. Kerajaan harus memastikan bahawa orang dan tempat yang bertanggungjawab untuk menjaga kanak-kanak wajib menjalankan tugas mereka dengan baik.

Sebagai kesimpulannya, tiada penafian bahawa kanak-kanak merupakan modal insan yang penting kepada negara. Modal insan ini seharusnya dibangunkan pada tahap yang optimum melalui penyediaan persekitaran yang selamat dan kondusif. Sehubungan itu, perlindungan terhadap kanak-kanak daripada pengabaian, penderaan, keganasan dan eksploitasi adalah satu aspek penting yang harus (wajib) menjadi perhatian semua pihak, tanpa berkecuali.

Keputusan Perdana Menteri melantik Pesuruhjaya Kanak-kanak untuk menganggotai Suhakam dan cadangan kajian semula Akta Kesalahan-kesalahan Seksual terhadap Kanak-kanak 2017 sedikit banyak memberikan harapan baharu terhadap usaha yang lebih meyakinkan untuk membela hak kanak-kanak di negara ini. Langkah awal ini juga seharusnya memberikan isyarat yang jelas kepada sesiapa sahaja yang memiliki anak dan berhadapan dengan kanak-kanak agar meletakkan hak kanak-kanak di tempat yang teratas kerana sesiapa sahaja yang ingkar, dengan apa-apa cara sekalipun mereka tidak akan terlepas daripada hukuman yang lebih berat dan setimpal dengan perbuatan jenayah yang mereka lakukan.


DBP Lahirkan Moderator Berwibawa

Untuk mendapatkan maklumat terkini, ikuti kami melalui Telegram

Kuala Lumpur – Bermula pada hari ini 27 hingga 28 Februari 2023 bertempat di Akademi DBP telah berlangsung Kursus Keterampilan Moderator yang dibimbing oleh Encik Ahmad Fedtri Yahya, personaliti TV3 yang tidak asing lagi dan Encik Irfan Syahmi Nasution, personaliti televisyen dari Didik TV.

Kursus ini mendedahkan ilmu yang berkaitan persediaan dan serta kaedah yang tepat untuk persiapan diri individu sebagai moderator.

Perkongsian daripada Encik Ahmad Fedtri Yahya berkaitan dengan insiden atau “musibah“ yang mungkin boleh terjadi kepada moderator telah membuka minda para karyawan yang terlibat dalam kursus ini. Sebanyak 25 jenis musibah yang boleh terjadi kepada moderator ini antaranya termasuklah apabila seorang moderator tiada pengetahuan akan topik atau isu yang akan diperbincangkan. Malah sikap sambil lewa seorang moderator kepada slot atau sesuatu program akan menyebabkan moderator terbabit dilihat seolah-olah tidak cukup persediaan. Selain itu, gangguan yang berkaitan dengan teknikal dan manusiawi juga akan menjejaskan keterampilan moderator. Musibah lain seterusnya menjadi panduan penting kepada peserta kursus ini untuk benar-benar dapat menjiwai tanggungjawab sebagai moderator yang profesional.

Menurut Puan Sanisah Hashim, Pengurus Projek bagi kursus ini, tidak semua orang berminat dan bersedia untuk menjadi seorang moderator. Sebagai badan ilmu yang berkaliber, karyawan DBP perlu tampil dengan lebih meyakinkan ketika menjadi moderator dalam program-program anjuran DBP. Oleh itu, kursus yang dianjurkan oleh Akademi DBP ini akan memberikan nilai tambah kepada keterampilan keseluruhan karyawan DBP yang menyertai kursus ini.

Bagi Encik Irfan Syahmi (Didik TV) pula, menerusi kursus ini peserta akan dapat menimba pengalaman daripada kalangan penggiat industri ini dan sudah tentu ilmu yang  dibekalkan dapat menyerlahkan lagi bakat karyawan DBP dalam bidang ini.

Kursus yang berlangsung selama dua hari ini menerima penyertaan sebanyak 25 orang karyawan DBP dari pelbagai bahagian dan jabatan.


Kualiti Pengangkutan Awam yang Diimpikan

Forum Ekonomi Dunia pada Disember 2022 menyenaraikan Hong Kong sebagai bandar raya terbaik di dunia untuk transit awam. Menurut kajian yang dibuat oleh firma perunding Oliver Wyman dan Universiti California, Berkeley, rangkaian  pengangkutan di Hong Kong itu dipuji kerana bukan sahaja kadar (harganya) yang berpatutan, tetapi juga kerana mempunyai jaringan stesen yang menyeluruh dan infrastruktur kereta api yang baik. Meskipun demikian, menurut firma tersebut, masih ada ruang untuk penambahbaikan bagi menjadikan rangkaian pengangkutan di Hong Kong terus berada pada kedudukan yang terbaik. Antara cadangan yang dimaksudkan oleh penyelidik dan pakar yang terlibat termasuklah menggunakan aplikasi telefon pintar untuk membantu pelancong menavigasi bandar dengan lebih baik.

Selain Hong Kong, turut tersenarai dalam kelompok  negara yang terbaik dan mendapat penilaian tertinggi di dunia termasuklah Zurich yang berada pada kedudukan kedua, diikuti oleh Stockholm, Helsinki, Oslo, Paris, Berlin dan London.

Perlu diakui bahawa kekuatan sistem pengangkutan awam di bandar memberikan impak yang besar terhadap gaya hidup penduduk di kawasan yang terlibat. Seperti yang dijelaskan dalam laporan itu: “Sistem yang dikendalikan dengan cekap bukan sahaja dapat menggalakkan pekerja dan pelancong untuk mengembara melalui bandar, tetapi turut memberikan akses yang terbaik kepada mod mobiliti tambahan, pekerjaan, pusat beli-belah dan banyak lagi.“

Kajian itu turut menganalisis sistem pengangkutan awam di 60 buah bandar utama di seluruh dunia lalu menyusunnya berdasarkan infrastruktur, kesan sosial, daya tarikan pasaran, kecekapan sistem dan inovasi rangkaian. Subindeks Transit Awam menyumbang kepada Indeks Kesediaan Mobiliti Bandar keseluruhan kajian pada tahun 2022. Menurut kajian yang lebih luas, sejumlah sembilan buah bandar di A.S. turut  tersenarai dalam Kesediaan Mobiliti Bandar. Jumlah ini termasuklah San Francisco (kedudukan pertama), New York (ke-11), Chicago (ke-12), Boston (ke-13) Washington D.C. (ke-14), Los Angeles (ke-17), Atlanta (ke-23), Houston (ke-27), dan Dallas (ke-28).

Ternyata banyak yang perlu dipelajari oleh Malaysia dalam membangunkan sistem pengangkutan awam yang benar-benar efisien di negara ini agar setidak-tidaknya kita tidaklah terlalu jauh tertinggal dalam memajukan  sistem terpenting dalam membangunkan negara, iaitu pengangkutan awam kerana majunya sesebuah negara pastinya akan diukur dari segi kemajuan pengangkutan awamnya.

Kita tidak menafikan bahawa kerajaan telah berusaha untuk membangunkan pelbagai infrastruktur pengangkutan awam di negara ini termasuklah pengangkutan bagi sektor darat, udara dan laut. Perlu diakui juga bahawa usaha itu telah menyumbang kepada pertumbuhan ekonomi dan daya saing negara sehingga pada tahun 2018, negara pernah berada pada kedudukan ke-25 daripada 140 buah negara dalam Laporan Daya Saing Global Forum Ekonomi Dunia. Pada tahun berkenaan juga, sebanyak dua buah pelabuhan Malaysia tersenarai dalam 20 pelabuhan terbaik di dunia dari segi isi padu kontena yang dikendalikan – Pelabuhan Klang pada kedudukan ke-12 dan Pelabuhan Tanjung Pelepas di Johor pada kedudukan ke-18. Pada tahun 2018, Lapangan Terbang Antarabangsa Kuala Lumpur disenaraikan pada kedudukan ke-12 terbaik di seluruh dunia dari segi jumlah penumpang antarabangsa, iaitu  sebanyak 43.6 juta orang.

Selain itu, penggunaan kereta api bagi mengangkut barangan bagi tujuh bulan pertama tahun 2019 turut meningkat sebanyak 200 ribu tan berbanding dengan tempoh yang sama pada tahun 2018. Semakin banyak juga rakyat dan pelancong yang memilih perkhidmatan ETS, LRT, MRT dan sebagainya untuk perjalanan penumpang, meskipun perkhidmatan sebegini hanya melibatkan beberapa buah negeri yang menghubungkan antara satu negeri ke negeri yang lain.

Menyedari akan hal itu, kerajaan dari semasa ke semasa telah mengenal pasti beberapa trend global dan menyesuaikan serta merangkanya melalui Dasar Pengangkutan Negara (DPN) 2019-2030 yang dilancarkan pada Oktober 2019. Antara perkara utama yang diberi perhatian dalam DPN termasuklah perkembangan teknologi terkini dan perubahan trend mobiliti rakyat dengan berkembangnya e-dagang. Perkembangan teknologi termasuk e-dagang perlu dimanfaatkan dengan sepenuhnya oleh semua pihak termasuk pemain industri pengangkutan dan usahawan dalam bidang pengangkutan dalam mendapatkan faedah ekonomi yang lebih menyeluruh.

Kerajaan juga turut memberikan perhatian terhadap persediaan negara ke arah “negara tua” atau ageing population serta kepentingan golongan berkeperluan khas dalam perkara yang berkaitan dengan transformasi sistem pengangkutan awam.  Maka itu, kemudahan di semua hentian, stesen dan terminal pengangkutan tidak kira pengangkutan darat, udara atau laut – kesemuanya harus peka dengan trend semasa ini, khususnya pertambahan jumlah penumpang dalam kalangan warga emas. Sehubungan itu, kemudahan di hentian, stesen dan terminal pengangkutan haruslah bersesuaian dengan kemampuan fizikal mereka. Begitu juga dengan kesedaran dalam keperluan menyediakan kemudahan kepada golongan berkeperluan khas seperti orang kurang upaya, penyediaan ruang dan laluan khas di terminal dan di dalam kenderaan pengangkutan awam.

Selain itu, dalam kita berusaha untuk menyediakan perkhidmatan pengangkutan awam yang terbaik dan berkualiti, jumlah pertambahan penduduk dan penghijrahan penduduk luar bandar ke bandar juga perlu diberikan perhatian oleh kerajaan. Harus diakui bahawa pertambahan penduduk di kawasan bandar memberikan kesan secara langsung kepada peningkatan keperluan kemudahan awam termasuklah pengangkutan awam.

Diyakini bahawa menerusi DPN, kerajaan akan terus berusaha menambah jumlah perkhidmatan pengangkutan awam termasuklah melalui projek-projek pembinaan perkhidmatan rel dalam bandar bagi memenuhi keperluan penduduk bandar. Apabila berlaku peningkatan kepada keperluan pengangkutan, secara langsung akan memberikan  impak kepada alam sekitar. Kerajaan mengambil sikap untuk memberikan kesedaran kepada rakyat mengenai amalan hijau seperti yang diamalkan di peringkat global. Antara tindakan yang dirancang dalam dasar ini termasuklah mewujudkan garis panduan pembinaan infrastruktur pengangkutan termasuk laluan rel untuk mengawal kesan pembinaan ke atas alam sekitar, serta amalan Transit-Oriented Development atau TOD yang menggalakkan pembangunan di kawasan yang mempunyai kemudahan pengangkutan seperti terminal pengangkutan awam supaya penduduk sekitar mudah untuk sampai ke terminal berkenaan.

Selain itu, kerajaan juga perlu meningkatkan kebolehcapaian masyarakat ke atas maklumat perkhidmatan pengangkutan awam termasuklah melalui media sosial bagi memudahkan penumpang mendapat jadual terkini perkhidmatan pengangkutan dan seterusnya mengurangkan penggunaan pengangkutan persendirian. Turut diberi perhatian berat oleh kerajaan ialah peningkatan perdagangan melalui laluan laut, dan jangkaan peningkatan berganda penumpang penerbangan dalam kurang daripada dua dekad dari sekarang. Bagi perkara ini, pemain industri khususnya dalam sektor udara dan laut harus memanfaatkan peningkatan permintaan dengan meningkatkan volum perkhidmatan masing-masing bagi memenuhi keperluan semasa yang juga akan memberikan faedah terhadap ekonomi negara.

Kerajaan menerusi DPN akan terus memastikan Malaysia kekal menjadi negara mesra perniagaan, memenuhi keperluan industri, dan mampu bersaing pada peringkat antarabangsa dalam industri pengangkutan. Sebagai contoh, Malaysia sememangnya memilih untuk tidak mengehadkan jumlah kenderaan persendirian. Oleh itu, jalan di dalam dan di luar bandar terpaksa dibina sepanjang masa. Untuk mengurangkan kesesakan akibat pertambahan ini, kerajaan akan menggalakkan penggunaan pengangkutan awam. Hal ini termasuklah membekalkan rel elektrik berkembar. Kajian juga akan dibuat supaya sistem rel yang dimiliki dapat digunakan  sepenuhnya. Maka itu, kerajaan  mengundang pihak swasta untuk melabur serta menyewa landasan yang sedia ada.

Perkara lain yang turut diberikan perhatian oleh kerajaan ialah kerja-kerja penyelenggaraan kemudahan pengangkutan awam yang wajar dibudayakan bagi memastikan kemudahan awam di dalam negara sentiasa berada pada tahap yang terbaik. Menurut Menteri Pengangkutan, YB Anthony Loke, perkara tersebut  perlu diterapkan sepanjang masa dan menjadi sebahagian daripada norma kerja pihak berwajib dan bukan hanya mengambil tindakan apabila sesuatu isu berhubung penyelenggaraan dibangkitkan.

“Saya berharap kita dapat memastikan (sistem) penyelenggaraan yang lebih baik pada setiap masa. Hal ini sudah tentu boleh dilaksanakan jika kita mempunyai program (berterusan) yang memastikan ada audit (dilakukan) pada setiap masa. Saya telah minta Prasarana Malaysia Berhad (Prasarana) dan Keretapi Tanah Melayu Berhad (KTMB) untuk menghadiri mesyuarat pasca-Kabinet di Kementerian Pengangkutan selepas ini,” katanya pada sidang media selepas melancarkan Persidangan Usahawan Malaysia-China ke-12 (MCEC 2022).

Beliau turut menambah, mesyuarat itu juga akan memberikan fokus kepada laporan berkala berhubung dengan operasi kemudahan awam, pelanggan dan penyelenggaraan yang disediakan agensi terbabit pada setiap minggu.

Ternyata DPN 2019-2030 memberikan penekanan kepada inklusiviti dalam penyertaan rakyat mahupun pemain industri dalam aktiviti ekonomi sektor pengangkutan khususnya pengangkutan awam negara. Melalui perancangan strategik, kerjasama, dan komitmen oleh semua pihak termasuk pihak industri dan rakyat, kerajaan menerusi Kementerian Pengangkutan diyakini mampu menyediakan sistem pengangkutan yang mampan yang dapat memacu pertumbuhan ekonomi dan seterusnya menjamin kesejahteraan Malaysia yang Madani.


Inflasi Membebankan Rakyat dan Negara

Untuk mendapatkan maklumat terkini, ikuti kami melalui Telegram

Apabila menyebut tentang inflasi, semestinya kita akan terfikir tentang kemerosotan ekonomi di sesebuah negara. Namun begitu, adakah tepat apa-apa yang difikirkan oleh masyarakat tentang inflasi? Menurut Muhammad Toriq Yaacob (2022) inflasi ialah kenaikan umum harga barangan dan perkhidmatan dari semasa ke semasa. Kemampuan seseorang itu untuk membeli barangan semakin berkurangan atau masyarakat memerlukan wang yang lebih banyak untuk membeli barangan keperluan. Inflasi juga boleh disifatkan sebagai peningkatan harga yang berterusan secara umum. Inflasi ini boleh diukur melalui peratusan kadar peningkatan harga setiap tahun dan merupakan masalah yang bukan sahaja berlaku di Malaysia, malah turut berlaku di seluruh negara.

Terdapat beberapa buah negara yang mengalami kadar inflasi yang tinggi seperti Zimbabwe dan German. Peningkatan harga ini disebabkan oleh beberapa perubahan dalam aspek ekonomi yang mengakibatkan kejatuhan nilai kuasa beli wang. Kadar kenaikan ini diukur melalui indikator ekonomi yang dikenali sebagai kadar inflasi. Semakin tinggi kadar inflasi dicatatkan oleh sesebuah negara, maka semakin tinggilah kadar kenaikan harga barangan atau perkhidmatan dalam negara tersebut.

Malaysia pernah mencatatkan kadar inflasi pada angka yang tinggi, iaitu sebanyak 5.43% pada tahun 2008 dan 5.29% pada tahun 1998. Kadar paling tinggi pernah dicatatkan oleh Malaysia ialah pada tahun 1974, iaitu dengan kadar sebanyak 23.9%. Bagi tahun-tahun lain, Malaysia mencatatkan kadar sekitar 4% hingga 2% sahaja. Selain tahun-tahun yang dicatatkan, Malaysia hanya mengalami inflasi dengan kadarnya adalah negatif atau deflasi. Inflasi berlaku disebabkan oleh beberapa faktor antaranya termasuklah inflasi dalam aspek permintaan dan inflasi dalam aspek pengeluaran barangan. Inflasi dalam aspek permintaan melibatkan faktor terlebih permintaan daripada penawaran barangan dan terlebih bekalan wang berbanding dengan pengeluaran sesuatu barangan. Inflasi dalam aspek pengeluaran barang-barang pula melibatkan faktor masa melambung, kos bertambah dan daya pengeluaran berkurang.

Inflasi dalam aspek permintaan melibatkan faktor terlebih permintaan daripada penawaran barangan akan berlaku apabila permintaan barangan daripada pengguna lebih tinggi tetapi barang-barang yang dikeluarkan tidak bertambah selari dengan permintaan daripada pengguna. Lebihan permintaan akan memberikan tekanan terhadap perkembangan ekonomi. Hal ini akan menyebabkan jumlah wang yang ingin dibelanjakan bertambah dengan cepat melebihi pertambahan barangan dan perkhidmatan yang di tawarkan di pasaran. Apabila permintaan melebihi penawaran, harga barangan akan meningkat dengan lebih cepat dan menjadikan harga barangan menjadi mahal kerana pertambahan permintaan agregat akan menarik harga supaya meningkat tinggi. Perkara ini akan memberikan kesan kepada pengguna untuk membeli barangan dan akan menghasilkan jurang inflasi.

Inflasi yang terjadi akibat faktor terlebih bekalan wang berbanding dengan pengeluaran sesuatu barangan merupakan satu daripada keadaan inflasi yang kritikal kerana memberikan kesan yang teruk kepada ekonomi negara dan masyarakat. Apabila bekalan wang lebih banyak daripada pengeluaran barang, pengusaha atau peniaga akan menaikkan harga barang tersebut kerana penawaran barang yang sangat terhad. Penawaran barang yang terhad menyebabkan rakyat berebut untuk mendapatkannya walaupun harga barang sangat tinggi. Penawaran barang yang terhad menyebabkan berlaku lebihan wang yang terlalu banyak. Apabila lebihan wang berlaku, nilai wang akan merosot dan menyebabkan berlakunya inflasi. Kos yang bertambah dan daya pengeluaran berkurangan juga merupakan santara faktor yang mendorong kepada berlakunya inflasi. Daya pengeluaran berkurang akan menyebabkan produktiviti pekerja juga berkurang. Walau bagaimanapun, gaji pekerja tetap perlu dibayar dengan nilai yang tinggi dengan nilai yang sama semasa daya pengeluaran yang banyak. Untuk mendapatkan keuntungan yang sama seperti sebelumnya, pengusaha juga terpaksa menaikkan harga barang-barang keluarannya. Kenaikan gaji akan menyebabkan harga barang meningkat kerana kos pengeluaran yang bertambah, sekali gus menyebabkan berlakunya inflasi.

Berikut merupakan jadual yang menunjukkan kadar inflasi di Malaysia dari tahun 2018 hingga tahun 2021.

Berdasarkan jadual di atas, kadar inflasi di Malaysia mengalami penurunan dan peningkatan kadar inflasi bagi setiap tahun. Kadar inflasi Malaysia bagi tahun 2018 ialah 0.88% dan berlaku penurunan sebanyak 2.99% berbanding dengan tahun 2017. Kadar inflasi pada tahun 2019 juga berlaku penurunan sebanyak 0.22% daripada 2018. Pada tahun 2020 juga berlaku penurunan sebanyak 1.8% daripada 2019 dan kadar inflasi pada tahun 2020 ialah sebanyak -1.14%. Kadar inflasi Malaysia bagi tahun 2021 ialah 2.48% meningkat 3.62% dari tahun 2020.

Inflasi akan memberikan kesan kepada negara. Ekonomi akan merosot dan menyebabkan kejatuhan nilai wang sehingga kos sara hidup masyarakat akan terus meningkat. Antara kesan kesan inflasi ialah kos sara hidup masyarakat akan meningkat. Kadar inflasi yang tinggi akan menaikkan kos sara hidup dan mengurangkan taraf kebajikan masyarakat. Kenaikan tingkat harga umum akan mengurangkan pendapatan benar masyarakat dan seterusnya mengurangkan kuasa beli pengguna. Bagi mereka yang berpendapatan tetap dan penerima pencen, kos sara hidup menjadi semakin tinggi dan ini akan membebankan taraf kebajikan mereka. Bagi masyarakat yang berpendapatan rendah juga akan mendapat tempias dengan kenaikan tingkat harga umum. Pada kebiasaannya inflasi akan menyebabkan harga barangan terus meningkat. Oleh itu masyarakat terpaksa menanggung harga barangan yang mahal.

Aspek pelaburan turut berkurangan semasa inflasi. Apabila berlakunya inflasi, institusi kewangan akan mengenakan kadar faedah yang tinggi terhadap pinjaman yang diberikan kepada pelabur. Keadaan ini akan meninggikan kos pinjaman, mengurangkan pelaburan dan akan menjejaskan perkembangan sektor-sektor yang produktif. Pengeluaran ekonomi semakin berkurangan dan seterusnya menjejaskan pertumbuhan ekonomi. Kesan inflasi yang seterusnya ialah menurunkan nilai mata wang negara. Nilai mata wang menurun akan menyebabkan pengaliran modal jangka pendek ke luar negara. Keadaan ini juga akan memburukkan imbangan pembayaran negara tersebut.

Inflasi terjadi disebabkan oleh beberapa faktor yang tidak ditangani dengan baik. Oleh itu, kerajaan perlulah mengambil inisiatif untuk menangani masalah inflasi daripada semakin teruk dan memberikan kesan kepada masyarakat serta negara. Walaubagaimanapun, Malaysia dianggap sebagai negara yang bijak dan berjaya untuk mengatasi masalah inflasi berbanding dengan negara lain seperti German dan Zimbabwe.


Kolokium Perkamusan Melayu Kupas KDP Terbitan DBP

Kuala Lumpur – Dewan Bahasa dan Pustaka (DBP) menganjurkan Kolokium Perkamusan Melayu: Kamus Dewan Perdana Khazanah Unggul Negara pada 27 September 2022 di Balai Seminar Tun Dr. Hamdan Sheikh Tahir, Aras 6, Wisma DBP, Kuala Lumpur. Kolokium yang berlangsung selama separuh hari ini diadakan untuk memperkatakan pelbagai aspek dalam kamus terbaharu DBP, iaitu Kamus Dewan Perdana (KDP) dari sudut pandang sarjana linguistik.

Dalam kolokium tersebut, Dr. Abang Patdeli Abang Muhi, Pengarah Jabatan Pembinaan Bahasa dan Sastera, DBP ketika mewakili Ketua Pengarah DBP menyatakan bahawa walaupun tempoh penerbitan kamus ini mengambil masa selama tiga dekad, kamus bahasa Melayu ini dilengkapi dengan pelbagai maklumat dan penyusunannya menerapkan kaedah ilmu leksikografi terkini.

Kamus yang menyimpan khazanah kekayaan kosa kata bahasa Melayu ini juga merakamkan perkembangan kosa kata bahasa Melayu dalam tempoh lebih daripada satu abad dengan jumlah entri melebihi 120 ribu kata akar, termasuklah kata terbitannya.

Tan Sri Syed Danial Syed Ahmad, Ahli Lembaga Pengelola DBP yang diundang menjadi perasmi bagi kolokium ini sungguh berbangga dengan penerbitan KDP kerana DBP berjaya menerbitkan sebuah lagi kamus umum berbahasa Melayu yang dapat mencerminkan perkembangan kosa kata bahasa Melayu selari dengan perkembangan pelbagai bidang ilmu.

Penyusunan kamus ini juga dapat memenuhi aspirasi negara dalam usaha pembinaan dan pengembangan bahasa Melayu serta penerbitan, sejajar dengan akta DBP serta dapat melambangkan kedudukan tertinggi bahasa Melayu dalam perlembagaan persekutuan.

Bagi pembentang pertama, Profesor Antarabangsa Tersohor, Profesor Emeritus Dr. James T. Collins, KDP ialah kamus terbaik dalam tempoh 500 tahun yang mampu mengatasi semua kamus yang diterbitkan sebelumnya. Namun begitu, terdapat beberapa perkara yang perlu diberikan perhatian terhadap kandungan KDP ini, terutamanya dari segi prosedur operasi standard kemasukan etimologi.

Terdapat kata yang tiada maklumat etimologinya. Selain itu, terdapat kata yang kategori katanya sama ada kata warisan atau kata pinjaman yang bertukar dan sumber kata asal yang tidak tepat.

Pembentang seterusnya, iaitu Dr. Hasmidar Hassan menimbulkan isu tatabahasa yang terdapat dalam KDP. Tatabahasa yang terdapat dalam KDP sepatutnya menggunakan buku panduan tatabahasa yang telah mantap di Malaysia yang menjadi rujukan bagi semua guru dan pelajar di Malaysia. Namun begitu, KDP yang menggunakan data korpus sebagai asas penghasilannya ini memberikan ayat contoh yang menunjukkan penggunaan tatabahasa yang bercanggah daripada rujukan tatabahasa utama di Malaysia, iaitu Tatabahasa Dewan. Hal ini menimbulkan kegusaran dalam kalangan pendidik bahasa di sekolah.

Profesor Madya Dr. Hishamudin Isam yang sangat berminat menjadikan media sosial sebagai sumber data kajiannya pula menimbulkan isu perubahan penggunaan kata tertentu yang sepatutnya berubah seiring dengan perkembangan teknologi dan gaya hidup masyarakat.

Kepekaan terhadap isu perubahan dan peluasan makna yang seiring dengan zaman moden perlu diberikan perhatian serius dalam KDP. Walau bagaimanapun, terdapat beberapa entri dalam KDP yang telah ditambah baik dari segi pecahan maknanya yang merupakan suatu perkara yang harus dipuji.

Pembentang keempat, iaitu Profesor Madya Dr. Adi Yasran Abdul Aziz memperkatakan sistem ejaan Jawi yang terdapat dalam KDP. Berbanding dengan Kamus Dewan Edisi Keempat (KDE4), KDP mengalami pertambahan huruf Jawi, iaitu ta marbutah yang menjadikan keseluruhan huruf Jawi yang terdapat dalam KDP ini berjumlah 37 huruf. Pembentang ini turut membangkitkan isu penggunaan rujukan Jawi yang masih menggunakan pedoman lama dalam penghasilan KDP ini.

Bagi Datin Dr. Hasnah Mohamad yang merupakan pemakalah terakhir pula membincangkan kebergunaan KDP dari aspek penggunanya. Menurut pemakalah ini, pengguna biasanya merujuk kamus untuk mendapatkan makna satu-satu kata, bukannya untuk mempelajari bahasa, apatah lagi tatabahasa.

Bagi gandingan pemakalah ini yang turut membincangkan isu yang sama, iaitu Dr. Junaini Kasdan, walaupun pengguna kamus lebih memfokuskan makna yang terdapat dalam kamus, masih terdapat pengguna yang menggunakan kamus untuk mendapatkan etimologi, kelas kata dan ejaan. Bagi golongan yang berusia 60 tahun ke atas pula, penggunaan kamus tidak terhad kepada tujuan umum sahaja tetapi turut digunakan untuk melihat penggunaan kata tersebut menerusi ayat contoh yang diberikan.

Pada akhir sesi, penganjur turut memberikan ruang kepada peserta untuk bertanyakan soalan kepada pemakalah. Sesi soal jawab agak hangat apabila terdapat peserta yang kurang bersetuju dengan pandangan pemakalah. Majlis berakhir dengan sesi soal jawab dan sesi bergambar kenangan.


Ancaman Jenayah Penipuan Siber

Untuk mendapatkan maklumat terkini, ikuti kami melalui Telegram

Terdapat pelbagai tanggapan bahawa hanya generasi tua tidak mahir tentang teknologi dan lebih mudah ditipu. Namun begitu, The Straits Times melaporkan bahawa generasi muda lebih terdedah kepada aktiviti penipuan berbanding dengan kumpulan umur yang lebih tua. Sejak tahun 2017, rakyat Malaysia telah mengalami kerugian berjumlah kira-kira RM3.3 bilion akibat penipuan jenayah siber.

Jenayah penipuan bukanlah sesuatu perkara baharu, tetapi kaedah penipuan telah berkembang sejak 15 tahun yang lalu dan menjadi semakin berleluasa sejak pandemik COVID-19. Menurut perangkaan Polis Diraja Malaysia (PDRM), sebanyak 98 607 kes jenayah siber telah dilaporkan antara tahun 2017 dan tahun 2021, dengan penipuan e-dagang (23 011 kes), diikuti oleh penipuan pinjaman haram (21 008) dan penipuan pelaburan (6 273 kes).

Belia, terutamanya pelajar universiti, dianggap sebagai sasaran yang lebih mudah kerana mereka lebih bersemangat untuk meneroka peluang baharu dan kurang kesabaran untuk menyelidiki sebarang tawaran, termasuklah risiko dan terma dan syarat tawaran. Golongan ini juga lebih cenderung untuk tidak tahu atau kurang mahir tentang cara-cara untuk kekal selamat daripada jenayah penipuan, terutamanya apabila mereka sedang melayari internet. Hal ini menjadikan mereka mangsa jenayah penipuan tanpa disedari.

Bukan itu sahaja, individu dalam kesempitan atau golongan muda yang terdesak untuk mendapatkan wang melalui cara mudah lebih senang terpedaya dan terperangkap sebagai keldai akaun tanpa menyedari akaun mereka terbabit dengan aktiviti penipuan kewangan. Golongan yang berusia antara 20 tahun hingga 40 tahun kerap terjebak dengan sindiket ini atas faktor ketiadaan kerja tetap, terutamanya apabila dijanjikan wang dengan cara mudah. Dalam pada itu, Bank Negara Malaysia (BNM) mendedahkan bahawa sebanyak 19 345 aduan membabitkan kerugian sebanyak RM75.4 juta berkaitan dengan jenayah penipuan kewangan telah dilaporkan dalam tempoh 2020 hingga 2021. Penipuan tertinggi yang dicatatkan membabitkan pelaburan internet dan melibatkan kerugian sebanyak RM20 juta, manakala aduan berkaitan dengan penipuan telefon menyebabkan kerugian RM14 juta. Hal ini diikuti dengan kesalahan menyalahgunakan logo pegawai BNM (RM3 juta), dan kerugian sebanyak RM6 juta disebabkan oleh 1500 penipuan pancing data yang telah diterima.

Dalam tempoh dua tahun itu juga, kira-kira 1236 aduan diterima berkaitan dengan penipuan pinjaman bank dengan kerugian sebanyak RM2 juta. Disebabkan kes-kes sebegini, program celik kewangan amatlah penting untuk dilaksanakan terutamanya bagi dimanfaatkan oleh golongan muda kerana belia Malaysia merupakan kumpulan umur yang kritikal dalam memastikan pembangunan negara.

Apakah program celik kewangan dan kepentingannya terhadap golongan belia di Malaysia?

Program celik kewangan merupakan satu daripada inisiatif yang diwujudkan untuk memberikan kesedaran kepada orang ramai mengenai kepentingan pengurusan wang dan laporan kredit. Kebanyakan program sebegini turut memberikan pendedahan berkaitan dengan jenis jenayah kewangan secara dalam talian.

Menurut tinjauan Jabatan Insolvensi Malaysia, golongan yang berumur kurang daripada 25 tahun dan antara 25 tahun hingga 44 tahun merupakan golongan yang paling banyak disahkan bankrap. Laporan kajian Pantauan Ekonomi Malaysia Disember 2019 yang diterbitkan Bank Dunia menganggarkan sejumlah 60 peratus daripada keseluruhan individu muflis di Malaysia merupakan golongan berkenaan ekoran daripada tabiat berbelanja melebihi pendapatan

Tabiat berkenaan disifatkan berbahaya kepada golongan muda jika dibiarkan berterusan tanpa pemilikan pengetahuan dan kemahiran pengurusan kewangan yang utuh. Keupayaan untuk membuat keputusan kewangan yang bijak merupakan elemen penting dalam kehidupan seharian bagi memastikan kita mampu memenuhi keperluan kewangan semasa dan akan datang. Tambahan pula, rakyat Malaysia dari segenap lapisan masyarakat perlu dibekalkan dengan pengetahuan kewangan agar mereka mampu menguruskan simpanan dan perbelanjaan dengan saksama, melabur dengan bijak, dan meminjam secara bertanggungjawab sejajar dengan matlamat dan keadaan kewangan masing-masing, termasuklah untuk tujuan persaraan.

Dengan itu, People System Consultancy (PSC) mengambil inisiatif dengan melancarkan program risikan kewangan dengan harapan usaha ini dapat membantu dalam mempertingkat status literasi kewangan dalam segenap lapisan masyarakat dan terhadap pewujudan perubahan tabiat dalam jangka masa panjang

Kaji selidik oleh BNM menunjukkan bahawa tahap literasi kewangan rakyat Malaysia pada ketika ini boleh ditambah baik. Institusi tersebut mendedahkan beberapa perkara yang membimbangkan tentang rakyat Malaysia, antaranya termasuklah tahap pengetahuan kewangan, aktiviti simpanan dan belanjawan, kesediaan menghadapi peristiwa yang tidak dijangka dalam kehidupan, dan perancangan untuk persaraan.

Oleh itu, terdapat beberapa pendekatan yang boleh diambil oleh pihak kerajaan, badan pertubuhan bukan kerajaan (NGO), institusi pengajian, dan diri sendiri bagi mengukuhkan tahap literasi kewangan dalam masyarakat. Sebagai contoh, pihak kerajaan diseru untuk mengambil inisiatif dalam meningkatkan kerjasama antara sektor kerajaan dengan swasta dalam membina pendekatan mereka terhadap literasi kewangan rakyat Malaysia. Hal ini boleh dilakukan melalui kolaborasi dengan institusi perbankan dan NGO untuk mengadakan program celik kewangan dalam usaha memastikan pelaksanaan pendekatan yang lebih berkesan dan mantap. Terdapat pelbagai program berkaitan dengan celik kewangan diadakan sehingga kini yang telah berjaya meraih perhatian golongan belia, sekali gus membuktikan bahawa usaha sebegini mampu meningkatkan kepekaan dalam berbelanja, selain mendorong mereka untuk lebih cakna dalam aspek sosialisasi kewangan, kemahiran teknologi kewangan, dan kawalan kendiri.

Selain itu, institusi pengajian tinggi di Malaysia boleh bertindak mengadakan program celik kewangan sekurang-kurangnya setahun sekali. Bagi menarik perhatian dan minat golongan anak muda, pihak penganjur boleh menyelitkan aktiviti pertandingan dan kuiz ataupun memberikan hadiah dan buah tangan kepada peserta. Pihak institusi pengajian tinggi juga boleh menjemput institusi perbankan utama seperti Maybank, CIMB, BSN, RHB dan lain-lain bagi memperkasa inisiatif tersebut sesuai dengan objektif program.

Walau bagaimanapun, pihak yang harus menunjukkan sikap bertanggungjawab yang paling tinggi dalam menguruskan kewangan ialah diri sendiri. Setiap individu boleh memupuk semangat menyimpan wang dalam tabung ataupun melakukan transaksi pelaburan secara dalam talian yang telah diiktiraf, seperti ASB, Tabung Haji, EPF dan lain-lain.

Semua pihak harus peka dengan modus operandi jenayah penipuan yang pada kebiasaannya berlaku apabila seseorang itu bersikap tamak, tidak meluangkan masa untuk mendapatkan maklumat lanjut mengenai apa-apa produk kewangan yang ditawarkan, atau terburu-buru mengikut orang lain. Melalui program celik kewangan, para peserta program diseru untuk mengambil langkah berhati-hati apabila berhadapan dengan pelaburan yang memerlukan rekrut, bersifat samar-samar dan tidak telus, ditawarkan oleh entiti yang tidak dikenali atau tidak mempunyai kredibiliti, terlalu bergantung pada reputasi, dan menjanjikan pulangan yang terlalu baik untuk menjadi kenyataan.

Masyarakat juga akan lebih cenderung untuk mempunyai perancangan kewangan yang kurang mantap sekiranya tidak didedahkan kepada program celik kewangan dengan lebih awal. Tanpa perancangan kewangan yang baik, seseorang individu mungkin terjurus untuk berbelanja melebihi kemampuan dan menampung perbelanjaan dengan menambah jumlah hutang.

Kaji selidik Celik Kewangan Malaysia RinggitPlus 2020 mendedahkan bahawa tabiat kewangan rakyat Malaysia hampir tidak berubah dalam tempoh antara tahun 2019 dan tahun 2020. Hampir separuh daripada responden mengatakan bahawa mereka masih lagi berbelanja mengikut pendapatan yang diperoleh atau lebih, manakala baki responden mendedahkan mereka berkemungkinan tidak mampu bertahan lebih dari tiga bulan dengan menggunakan simpanan sekiranya hilang pekerjaan. Oleh itu, orang ramai haruslah sedar dan berusaha untuk tidak berbelanja secara terburu-buru sehingga menyebabkan diri menjadi papa kedana. Mereka juga tidak perlu mempunyai simpanan menggunung yang tinggi atau sebaliknya untuk melakukan sebarang pelaburan sehingga menyebabkan kehilangan segalanya sekiranya ditipu.

Menyedari betapa pentingnya perancangan kewangan dan ilmu literasi kewangan, kita hendaklah sentiasa berhati-hati dalam membuat perbelanjaan dan merancang kewangan dengan cermat agar tidak terjerumus dengan hutang dan penipuan. Maka itu, orang ramai disarankan agar mempelbagaikan pegangan aset kerana sesuatu aset itu bersifat dinamik dan nilainya mungkin turun atau naik pada satu-satu masa.

Selain itu, langkah proaktif seperti pengambilan pelan perlindungan takaful untuk diri dan aset juga disarankan di samping menambah simpanan yang sedia ada. Hal ini mampu memperkukuh jaminan masa depan seseorang untuk menghadapi apa-apa juga kemungkinan yang mungkin berlaku sama ada baik atau buruk kerana perkara sebegini memerlukan aktiviti pengaliran wang keluar masuk. Sedarlah bahawa setiap perubahan dan tindakan bermula daripada kita semua.


Konsep dan Falsafah MADANI dalam Pembangunan Negara

Untuk mendapatkan maklumat terkini, ikuti kami melalui Telegram

Kuala Lumpur – Siri Syarahan Felow Akademi Profesor Malaysia (APM) yang bertajuk “Konsep dan Falsafah Madani: Aplikasinya kepada Pembangunan Negara Malaysia” telah berlangsung pada hari ini secara dalam talian menerusi pelantar Zoom dan laman Youtube. Syarahan pada kali ini disampaikan oleh YBhg. Prof. Emeritus Dato’ Dr. Osman Bakar, Felow Kehormat APM dan Penyandang Kursi Al-Ghazali ISTAC-IIUM.

Dua orang pengulas yang juga merupakan ahli APM telah dijemput untuk membicarakan tajuk syarahan, iaitu YBhg. Prof. Dato’ Dr. Hassan Basri Awang Mat Dahan, Mantan Pengerusi Kluster Agama, Falsafah dan Ketamadunan APM, dan YBhg. Prof. Datuk Dr. Azizan Baharuddin, Pengarah Pusat Dialog Peradaban Universiti Malaya (UM) Felow Kehormat Institut Masa Depan Malaysia (MASA). Syarahan ini juga dikendalikan oleh Prof. Dato’ Seri Dr. Md Salleh Yaapar, Pengerusi Kluster Agama, Falsafah dan Ketamadunan APM, Universiti Sains Malaysia.

Menurut YBhg. Prof. Emeritus Dato’ Dr. Osman Bakar, beliau menyatakan bahawa adalah baiknya jika kita melihat dan menilai konsep serta falsafah madani yang dikupas oleh para pemikir Islam dalam zaman klasik terdahulu seperti Al-Farabi dan Ibn Khaldun. Ujarnya,

Kalau kita lihat teori itu sendiri secara keseluruhannya merupakan suatu sumber idea, ideologi, dan falsafah untuk diterjemahkan ke dalam polisi atau dasar pemerintahan. Jadi, suatu yang menarik apabila Perdana Menteri sekarang cuba mengaplikasikan teori madani klasik ini dalam konteks Malaysia.

Menurut Prof. Dato’ Dr. Hassan Basri Awang Mat Dahan selaku pengulas pertama pula, beliau menjelaskan enam tonggak madani yang terdapat dalam buku Membangun Negara MADANI iaitu kemampanan, kesejahteraan, daya cipta, hormat, keyakinan, dan ihsan. Untuk penjelasan lebih tepat, beliau menyarankan agar orang ramai, khususnya rakyat Malaysia untuk membaca buku tersebut.

Beliau turut mengulas contoh “Ihsan“ yang dijelaskan dalam buku tersebut, iaitu menoktahkan miskin tegar, bantuan penduduk termiskin, e-tunai belia rahmah, sumbangan korporat, bantuan kepada M40, dan kenaikan cukai T20.

Selanjutnya, pengulas kedua iaitu Prof. Datuk Dr. Azizan Baharuddin berkata bahawa 17 matlamat dalam Sustainable Development Goals dilihat sejajar dengan semua cabang pembangunan negara dan berkaitan rapat dengan tonggak madani yang pertama, iaitu kemampanan. Selain itu, beliau menjelaskan bahawa tonggak “Ihsan“ itu menterjemahkan nilai kasih sayang dan empati.

Untuk rekod, syarahan kali ini merupakan syarahan kali ketiga daripada Prof. Emeritus Dato’ Dr. Osman Bakar. Syarahan ini juga merupakan salah satu daripada program yang dianjurkan oleh APM selain siri syarahan tamu, siri meja bulat, persidangan APM, forum dan wacana APM. Siri syarahan ini dianjurkan sebagai satu pengiktirafan dan penghargaan APM terhadap kesarjanaan, kebitaraan dan sumbangan cemerlang felow APM dalam bidang ilmu masing-masing.

Selain itu, siri syarahan ini juga merupakan platform kepada felow APM untuk membincangkan isu-isu strategi yang tidak hanya memanfaatkan pembuat dasar tetapi juga masyarakat secara keseluruhannya.


Puteri Raja Muda Perlis Terima Ijazah Universiti RMIT

Melbourne, Australia – Anakanda kedua Raja Muda Perlis, iaitu Sharifah Farah Adriana Tuanku Syed Faizuddin Putra Jamalullail hadir dalam sebuah majlis khas di Universiti Royal Melbourne Institute of Technology (RMIT), Australia pada pagi ini bagi menerima ijazah Sarjana Muda dalam bidang Pengurusan Perniagaan. Menurut kenyataan Yayasan Tuanku Syed Putra (YTSP) Perlis, ijazah tersebut disampaikan kepada Sharifah Farah Adriana oleh Dekan Pengurusan Universiti RMIT, Profesor Alison Parkes.

Turut berangkat bersama-sama Raja Muda Perlis ke majlis tersebut ialah Raja Puan Muda Perlis, Tuanku Hajah Lailatul Shahreen Akashah Khalil; anakanda puteri sulung, Sharifah Khatreena Nuraniah Jamalullail dan anakanda putera bongsu, Syed Sirajuddin Areeb Putra Jamalullail. Menyambut keberangkatan tiba baginda ialah Timbalan Naib Canselor (Pendidikan) merangkap Timbalan Presiden Universiti RMIT, Profesor Sherman Young; Pengarah Strategik dan Impak (Asia), Encik Layton Pike serta Pendaftar Akademik, Puan Connie Merlino. Selain itu, Jeneral Konsul Malaysia di Melbourne, Puan Mazita Marzuki dan Konsul Muda, Encik Mohd Adham Yahaya juga hadir untuk mengiringi baginda sekeluarga.

Sharifah Farah Adriana memulakan pengajian di Universiti RMIT Kampus Melbourne pada tahun 2018 dan berjaya menamatkan pengajian pada Julai 2021. Walau bagaimanapun, majlis graduasi yang sepatutnya diadakan pada tahun yang sama terpaksa ditangguhkan kesan daripada wabak COVID-19 yang melanda dunia. Untuk catatan, Universiti RMIT merupakan antara universiti terkemuka dunia yang menempatkan anggaran 93 ribu penuntut dari seluruh dunia.

Puteri kedua Raja Muda Perlis ini dilahirkan pada 4 Mac 2001 di Hospital Zollikerberg, Zurich, Switzerland semasa ayahandanya masih berkhidmat sebagai Pengurus Kawasan Malaysia Airlines bagi Switzerland, Austria dan Eropah. Sharifah Farah Adriana mendapat pendidikan awal di The International School of Penang (Uplands), Pulau Pinang pada tahun 2008 hingga 2011, di Sekolah Rendah Kebangsaan Seri Indera, Kangar, Perlis pada tahun 2011 hingga 2013, dan di Sekolah Menengah Kebangsaan Derma, Kangar, Perlis pada tahun 2014 hingga 2015 sebelum meneruskan pembelajaran di Prince of Wales Island International School (POWISS), Pulau Pinang pada tahun 2015 hingga 2017. Puteri Raja Muda Perlis ini kemudiannya menyambung pengajian pada peringkat asasi dalam bidang perniagaan pada tahun 2017 sebelum melanjutkan pengajian di Universiti RMIT Kampus Melbourne pada tahun 2018.

Sharifah Farah Adriana mempunyai minat yang tinggi dalam bidang sukan dan pernah mewakili sekolah dalam sukan bola jaring, olahraga, bola keranjang dan bola sepak. Puteri Raja Muda Perlis ini juga merupakan penyokong tegar kelab bola sepak Manchester United dan pernah beraksi dalam kelab bola sepak wanita, Albert Park Women’s Soccer Club dalam liga setempat ketika menuntut di Australia.

Dalam usia yang muda, puteri yang berumur 21 tahun ini juga baru sahaja menamatkan pengajiannya pada peringkat Sarjana dalam bidang Perniagaan Antarabangsa di Universiti Monash, Malaysia pada penghujung tahun 2022 yang lalu. Majlis Istiadat Konvokesyen dirancang untuk diadakan di Subang Jaya pada 18 Mac 2023.


Amalkan Lima Prinsip dan Perkukuh Kerjasama – Ketua Pengarah DBP

Johor Bahru – YBhg. Dr. Hazami bin Jahari, Ketua Pengarah Dewan Bahasa dan Pustaka (DBP) mengadakan pertemuan dengan karyawan DBP Wilayah Selatan (DBPWS) pada hari ini. Majlis tersebut merupakan sesi kunjungan pertama beliau ke DBPWS dalam rangka kerja lawatannya selepas dilantik sebagai Ketua Pengarah DBP. Menerusi pertemuan tersebut, YBhg. Dr. Hazami menyampaikan beberapa amanat kepada semua staf DBPWS dalam usaha meningkatkan kualiti kerja dan perkhidmatan untuk kepentingan organisasi.

Dalam ucapannya, beliau berpesan agar karyawan DBP memugar semula semangat bekerja dan sentiasa menjaga integriti yang diamanahkan dalam perjuangan memartabatkan bahasa dan sastera kebangsaan. Beliau turut menegaskan betapa pentingnya setiap karyawan DBP mendahulukan kepentingan organisasi melebihi kepentingan peribadi. Selain itu, berbekalkan lima prinsip “K”, iaitu kepekaan, kesegeraan, ketepatan, ketelusan dan kesempurnaan, beliau percaya bahawa warga kerja DBP dapat membina watak tersendiri yang akan dipandang tinggi oleh masyarakat. Oleh itu, beliau menyeru semua staf DBPWS agar mengamalkan lima prinsip tersebut dalam melaksanakan tugas yang diamanahkan.

Selain itu, beliau turut melontarkan pandangan bahawa dalam jangka masa yang panjang, Pusat Dokumentasi Melayu di DBPWS sewajarnya diberikan nafas baharu sebagai pusat rujukan persuratan negara bagi mengimbau kembali sejarah penubuhan DBP yang bermula di Bukit Timbalan, Johor Bahru hasil resolusi Kongres Bahasa Kebangsaan III pada tahun 1956. Dalam usaha menjayakan aktiviti kebahasaan dan kesusasteraan pula, pelibatan kerajaan negeri dan pertubuhan bukan kerajaan (NGO) amat diperlukan. Oleh itu, beliau berharap agar jalinan kerjasama dengan pihak tersebut yang akan terus dilaksanakan oleh DBP akan membuka ruang yang lebih luas kepada masyarakat untuk terlibat secara aktif dalam menjayakan fungsi DBP. Tambah beliau:

Hubungan yang baik dengan NGO perlu ditingkatkan agar masyarakat lebih mengenali peranan DBP sebagai badan yang ditubuhkan untuk memartabatkan bahasa dan persuratan kebangsaan.

Beliau juga memaklumkan bahawa terdapat perancangan untuk memperluas sempadan DBPWS ke Negeri Sembilan. Walau bagaimanapun, perkara ini masih dalam proses perbincangan dan akan dilaksanakan dalam tempoh terdekat. Oleh hal yang demikian, DBPWS perlu disokong dengan pertambahan sumber manusia bagi memastikan perluasan sempadan ini dapat dijayakan seperti yang diharapkan.

Turut hadir dalam pertemuan tersebut ialah Encik Mohd Riduwan Wahab, Pengarah DBPWS.


Lawatan Kerja DBP ke IPGM Cyberjaya

Untuk mendapatkan maklumat terkini, ikuti kami melalui Telegram

Cyberjaya – Dewan Bahasa dan Pustaka (DBP) mengadakan lawatan kerja ke Institut Pendidikan Guru Malaysia (IPGM) pada hari ini dalam rangka kerja menambah baik proses penerbitan buku teks pada masa akan datang. Lawatan kerja tersebut diketuai oleh Tuan Haji Razali Che Mat, Pengarah Jabatan Penerbitan dan turut dihadiri oleh Encik Ruslan Abdull Raffar, Ketua Editor Bahagian Buku Sekolah DBP; Encik Zukari Ismail, Editor Kanan Bahagian Buku Sekolah DBP; dan beberapa orang staf bahagian tersebut. Ketibaan pihak DBP disambut oleh IPGM Cyberjaya yang diketuai oleh  YBrs. Dr. Yazid Abdul Manap, Timbalan Rektor Pusat Pembangunan Latihan dan pegawai-pegawai IPGM.

Menerusi lawatan kerja tersebut, pelbagai perkara dibincangkan oleh kedua-dua pihak terutamanya berkaitan dengan program kerjasama menerusi penulisan dan penerbitan. Antara cadangan yang dikemukakan ialah penganjuran bengkel penataran buku teks masa hadapan kepada pensyarah Institut Pendidikan Guru (IPG) di seluruh negara termasuklah di Sabah dan di Sarawak. Bengkel tersebut bertujuan untuk mencari penulis dan penilai buku teks bercetak dan buku teks digital masa hadapan  termasuklah buku teks Sejarah, Bahasa Iban, dan Bahasa Kadazandusun.

Sempadan fizikal tidak membataskan penulis untuk memberikan sumbangan terhadap pendidikan negara. Untuk menghasilkan buku teks yang baik, guru-guru yang mempunyai pengalaman dan berkemahiran atau penulis baharu dialu-alukan untuk hadir ke bengkel penataran yang akan diadakan bagi mendapatkan maklumat yang jelas tentang penerbitan buku teks. Selain sumbangan sebagai penulis, guru-guru yang berpengalaman juga digalakkan untuk terlibat dalam penilaian buku teks.

Dalam usaha itu, YBrs. Dr. Yazid Abdul Manap, Timbalan Rektor Pusat Pembangunan Latihan IPGM Cyberjaya menyambut baik hasrat DBP dan berusaha untuk melibatkan serta menggalakkan pegawai IPG untuk mengikuti bengkel tersebut. Hal ini demikian kerana keterlibatan pegawai IPG atau guru dalam penulisan buku teks akan memberikan nilai tambah dalam aspek kerjaya mereka. Usaha kolaborasi antara kedua-dua agensi di bawah Kementerian Pendidikan Malaysia ini juga secara tidak langsung dapat mencungkil bakat dalam kalangan warga IPG kampus seluruh Malaysia.

Dalam konteks kerjasama antara DBP dengan IPGM dan IPG, usaha untuk meningkatkan pengkaryaan juga turut dibincangkan. Selaras dengan peranan DBP bagi memperkembang bakat penulisan, DBP bersedia untuk memberikan taklimat penulisan judul am dan penerbitan majalah. Usaha ini sebagai galakan kepada pegawai yang berminat untuk mengembangkan bakat mereka dalam penulisan manuskrip bagi penerbitan buku atau penulisan popular.


Banjir: 431 Calon SPM Terkandas

Putrajaya – Berikutan hujan lebat yang berterusan, Kementerian Pendidikan Malaysia (KPM) memaklumkan bahawa pengendalian peperiksaan SPM tahun 2022 akan dilaksanakan berdasarkan Pekeliling Persediaan Menghadapi Banjir yang Mengancam Perjalanan Peperiksaan (Operasi Payung) Bil.1/2001.

Menurut KPM, setakat ini, sebanyak 17 buah pusat peperiksaan di Johor, Pahang dan Sarawak dikenal pasti tidak dapat dibuka disebabkan terputus hubungan dan jalan raya tidak dapat dilalui oleh semua jenis kenderaan.

Sebanyak 431 calon terkandas dalam banjir dan tidak dapat hadir di pusat peperiksaan yang dijadualkan atau pusat peperiksaan yang berhampiran.

KPM melalui Lembaga Peperiksaan (LP) sedang mengumpulkan maklumat terperinci mengenai calon yang terlibat dan penjadualan semula peperiksaan SPM tahun 2022 akan dilaksanakan bagi kesemua 431 calon tersebut.

Walau bagaimanapun, KPM mengulas lebih dalam kenyataan pada hari ini,

Di Johor dan Pahang, sebanyak 195 calon terkesan dengan banjir, namun berjaya digerakkan ke pusat peperiksaan yang berhampiran dengan bantuan agensi kerajaan untuk menduduki peperiksaan.

Dalam situasi ini, KPM mengingatkan agar semua calon peperiksaan memaklumkan kepada pihak sekolah atau Jabatan Pendidikan Negeri (JPN) dengan segera sekiranya terkandas dalam banjir dan tidak dapat hadir di pusat peperiksaan yang telah ditetapkan atau mana-mana pusat peperiksaan berhampiran.

Calon juga boleh menghubungi talian bilik gerakan banjir yang disediakan di ibu pejabat LP dan JPN di seluruh negara seperti di lampiran. Penjadualan semula peperiksaan akan dilaksanakan bagi calon berkenaan setelah mendapat pengesahan Pengarah Pendidikan Negeri.

Susulan daripada itu, KPM sentiasa komited untuk melakukan yang terbaik dan akan terus memantau situasi banjir sepanjang peperiksaan SPM tahun 2022 berlangsung.

“KPM juga mendoakan agar semua calon dapat menduduki peperiksaan dalam keadaan sihat, selamat dan sejahtera,” ujar kenyataan itu.


UniMAP dan KUIPs Jalinkan Kerjasama dengan Universiti Melbourne

Melbourne, Australia – Raja Muda Perlis, DYTM Tuanku Syed Faizuddin Putra Jamalullail berkenan mengadakan pertemuan dengan kepimpinan daripada Royal Melbourne Institute Of Technology (RMIT) University, iaitu Timbalan Naib Canselor RMIT, Profesor Sherman Young, Pengarah Strategik dan Impak bagi Asia, Layton Pike dan Pendaftar Akademik, Connie Merlino, semalam.

Titah Tuanku Raja Muda dalam siaran media Yayasan Tuanku Syed Putra (YTSP) Perlis pada pagi ini,

Institusi pendidikan tinggi akan terus berjaya melahirkan lebih banyak graduan yang bukan sahaja cemerlang dalam akademik.

Kecemerlangan dalam kokurikulum dan sahsiah diri juga antara elemen yang penting bagi memastikan generasi anak muda terus berkembang untuk membentuk generasi yang bermentaliti kelas pertama dalam segala tindakan yang dilaksanakan.

Tuanku Raja Muda yang juga merangkap Canselor Universiti Malaysia Perlis (UniMAP) dan Canselor Kolej Universiti Islam Perlis (KUIPs) turut berkenan menyampaikan cenderahati berupa plak bagi pihak UniMAP dan KUIPs dalam majlis tersebut.

Pada masa yang sama, Tuanku Raja Muda juga berharap agar pelbagai bentuk kerjasama boleh dijalinkan antara RMIT University dengan UniMAP dan juga KUIPs pada peringkat antarabangsa.


Dilema antara Kos Sara Hidup dengan Ketidakcukupan Simpanan Persaraan

Untuk mendapatkan maklumat terkini, ikuti kami melalui Telegram

Dalam keadaan ekonomi dunia yang tidak menentu dan kos sara hidup yang meningkat, sebilangan pencarum Kumpulan Wang Simpanan Pekerja (KWSP) melihat wang caruman mereka sebagai alternatif bagi penyelesaian jangka pendek terhadap masalah tersebut. Oleh itu, kerajaan terus dirayu untuk melihat semula permohonan kemudahan pengeluaran awal wang caruman KWSP bersasar bagi mereka yang masih mempunyai simpanan.

Walaupun kemudahan pengeluaran awal wang caruman KWSP bukan penyelesaian mampan terhadap masalah kewangan semasa pencarum dalam mengharungi peningkatan kos sara hidup sekarang, namun hal tersebut dilihat sangat diperlukan pada ketika ini bagi sebilangan pencarum, selain dilihat sebagai “penyelamat segera“ bagi mendapatkan tunai secara mudah demi kelangsungan hidup dan melepasi halangan yang ada.

Baru-baru ini, Pertubuhan Aktivis Rakyat Malaysia (Prorakyat) menyarankan kerajaan menimbang semula kemudahan pengeluaran awal wang caruman KWSP dari RM10 000 hingga RM30 000 secara sekali gus, yang menurut Presidennya, Khairul Anuar Othman, bertujuan untuk mengelakkan pencarum terputus perbelanjaan tunai kerana jelas beliau, masih ada pencarum yang terkesan oleh tempias pandemik COVID-19. Ada dalam kalangan pencarum pada ketika ini mempunyai tunggakan bayaran balik pinjaman bank yang perlu diselesaikan. Tidak kurang juga pencarum yang kehilangan pekerjaan dan belum memperoleh pekerjaan baharu selepas diberhentikan ketika penularan pandemik itu memuncak sedangkan mereka mempunyai komitmen kewangan yang tinggi. Ada juga dalam kalangan pencarum yang baru memulakan pekerjaan serta memerlukan sumber kewangan dan ada juga yang mahu memulakan perniagaan kecil-kecilan selepas kehilangan pekerjaan.

Kenyataannya, bukan setakat bebanan kos sara hidup yang meningkat yang perlu dihadapi, namun lebih daripada itu. Maka, timbulnya suara-suara di sebalik kewajaran kemudahan pengeluaran awal wang caruman KWSP perlu dibenarkan sekali lagi kerana tekanan kelangsungan kehidupan yang begitu memuncak dan mendesak. Ada yang berpendapat jika kemudahan pengeluaran awal wang caruman KWSP dibenarkan sekali lagi, hanya sebilangan kecil pencarum yang mempunyai simpanan mencukupi akan mendapat manfaat, manakala sebahagian besar pencarum yang benar-benar memerlukan wang tidak akan mendapat manfaat kerana caruman mereka sudah terlalu rendah. Ada pula yang berpendapat sebahagian besar pencarum yang berumur bawah 55 tahun hanya mempunyai baki simpanan persaraan di bawah RM10 000 yang dianggap berada pada paras tenat dan jika kemudahan pengeluaran wang caruman tersebut dibenarkan sekali lagi,apakah yang akan tinggal untuk bekalan mereka menjelang usia emas kelak?

Menurut data terkini KWSP, jumlah pencarum dengan simpanan bawah RM10 000 masih pada paras 51.5 peratus atau sebanyak 6.67 juta pencarum setakat akhir tahun 2022. Pada ketika ini, jumlah pencarum KWSP bawah usia 55 tahun ialah kira-kira 13.1 juta, sementara jumlah keseluruhan pencarum ialah sebanyak 15.7 juta. Daripada 13.1 juta pencarum yang berusia 55 tahun dan ke bawah, hanya sebilangan kecil, iaitu 2.6 peratus atau 350 000 pencarum mencapai paras kecukupan simpanan, iaitu pada paras ideal. Hal ini bermakna, 97.4 peratus atau 12.75 juta pencarum yang berusia 55 tahun dan ke bawah tidak mempunyai paras simpanan ideal untuk bersara dengan selesa bagi yang tinggal di bandar utama. Persoalannya, aspek manakah yang lebih penting untuk dipertimbangkan, sama ada keperluan kewangan semasa atau keperluan kewangan masa depan? Sama ada dibenarkan ataupun tidak dibenarkan kemudahan pengeluaran wang caruman KWSP sekali lagi, hal ini tetap tidak akan menjanjikan kehidupan persaraan bermaruah kepada sebahagian besar pencarum. Nasib dan masa depan alam persaraan sebahagian besar pencarum masih berada di awang-awangan.

Untuk rekod, sekiranya kemudahan pengeluaran wang caruman KWSP dibenarkan sekali lagi, keadaan ini akan menjadi pusingan kelima pengeluaran awal KWSP dalam tempoh tiga tahun. Kemudahan pengeluaran sebelum ini di bawah skim i-Lestari, i-Sinar, i-Citra dan pengeluaran khas membabitkan keseluruhannya berjumlah RM145 bilion oleh 8.1 juta pencarum, yang sebahagian besar daripadanya ialah Bumiputera dengan 5.1 juta atau 76 peratus. KWSP mendedahkan, empat pengeluaran awal tersebut, menyebabkan pengurusan dana persaraan itu ‘terlepas’ peluang untuk mengembangkan aktiviti pelaburannya. Walau bagaimanapun, hal ini masih terkawal dan tidak memberikan kesan ketara terhadap portfolio pelaburan pengurus dana persaraan itu kerana prestasi pelaburan KWSP dan pemberian dividen lebih dipengaruhi oleh perkembangan yang berlaku dalam pasaran global dan domestik dan masih kekal mencabar dan tidak menentu. Jumlah itu hanya mewakili 15 peratus daripada keseluruhan jumlah aset di bawah pengurusan KWSP yang kini mencecah RM1 trilion dan masih dianggap jumlah yang kecil dan tidak menjejaskan prestasi KWSP.

Bagi tahun 2021, KWSP mengumumkan kadar dividen sebanyak 6.10 peratus untuk Simpanan Konvensional dengan jumlah agihan sebanyak RM50.45 bilion, sementara sebanyak 5.65 peratus untuk Simpanan Syariah dengan jumlah agihan RM6.27 bilion, menjadikan jumlah agihan terkumpul untuk 2021 sebanyak RM56.72 bilion.

Pada ketika ini, jumlah pencarum KWSP yang aktif adalah sekitar 8.4 juta, iaitu rekod tertinggi dalam sejarah pengurusan dana persaraan itu. Jumlah ahli yang mencarum secara sukarela juga telah meningkat kepada 398 000 pada tahun 2022 berbanding dengan 197 000 sebelum ini. Selain itu, pendaftaran majikan baharu juga telah meningkat sebanyak 30 peratus kepada 94 000 pada tahun 2022 berbanding dengan 72 000 sebelum ini. Oleh itu, mengapakah sukar bagi KWSP untuk membenarkan kemudahan pengeluaran awal kelima sedangkan berjuta pencarum terus melabur dalam dana persaraan itu? Mengapakah ada pihak yang terus mempertikaikan soal pengeluaran saki baki simpanan pencarum sedangkan mereka benar-benar memerlukannya? Pengeluaran itu seharusnya dibenarkan berikutan Â membabitkan simpanan milik pencarum sendiri dan mereka sedar tabungan masa depan akan menyusut kesan daripadanya.

Pada masa ini, jumlah pencarum yang terkesan semakin ramai, ada yang diisytiharkan sebagai bankrap dan mengalami kemurungan sehingga menjejaskan kesihatan mental mereka. Hal ini melibatkan usaha untuk meneruskan kelangsungan dalam kehidupan. Sekurang-kurangnya dengan pengeluaran wang caruman tersebut, pencarum dapat bertahan dengan belanjawan yang “cukup-cukup makan“ untuk beberapa bulan yang mendatang. Ditambah pula dengan kenaikan kadar dasar semalaman (OPR), sekali gus menyebabkan tekanan inflasi semakin tinggi kepada pencarum yang terkesan di negara ini. Keadaan itu menyebabkan pencarum semakin sengsara dan menjadi semakin terbeban dengan peningkatan harga barang, kos sara hidup dan komitmen ansuran yang lain.

Bagi pakar ekonomi, golongan paling terkesan dengan langkah kenaikan OPR berkenaan melibatkan golongan yang diberikan moratorium penangguhan pembayaran pinjaman sebelum ini. Kesan itu dirasai apabila mereka terpaksa membayar semula pinjaman dengan nilai lebih tinggi. Dalam erti kata yang lain, bagi individu yang meminjam, hal tersebut meninggalkan kesan kerana menjadikan kos pinjaman semakin tinggi. Maknanya, seseorang itu terpaksa menambah bayaran untuk membayar balik pinjaman. Lebih membimbangkan termasuklah apabila sebanyak 20 peratus kumpulan isi rumah M40 yang mempunyai pendapatan antara RM4850 hingga RM10 959 telah beralih kepada B40, manakala 12.8 peratus golongan T20 yang mempunyai pendapatan RM15 000 ke atas bertukar status kepada M40 disebabkan ketidaktentuan situasi ekonomi sejak tiga tahun kebelakangan ini.

Pada hakikatnya, walaupun kemudahan pengeluaran awal wang caruman KWSP bukan penyelesaian mampan terhadap masalah kewangan semasa pencarum dalam mengharungi peningkatan kos sara hidup sekarang, namun ada yang berjaya membina sesuatu daripadanya sehingga mampu keluar daripada belenggu ketidaktentuan ekonomi ketika ini. Yang jelasnya, kehidupan sebahagian daripada jumlah pencarum semakin terdesak dan sekecil-kecil jumlah wang yang ada daripada bantuan simpanan sendiri yang digelar “angsa bertelur emas“ itu amat bernilai tinggi.


Pendidikan yang Baik Mampu Mengubah Kehidupan – Raja Muda Perlis

Melbourne – Melalui inisiatif tanggungjawab Majlis Agama Islam dan Adat Istiadat Melayu Perlis (MAIPs) dalam agihan ibnu sabil dan pengantarabangsaannya, sumbangan awal Tabung Ibnu Sabil MAIPs berjumlah RM5000 akan disalurkan kepada Pejabat Pesuruhjaya Tinggi Malaysia di Wellington, New Zealand dalam masa terdekat.

Demikian menurut kenyataan MAIPs yang dititahkan oleh Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail kepada Konsul Jeneral Malaysia di Melbourne, Marzita Marzuki yang akan menjawat jawatan sebagai Pesuruhjaya Tinggi Malaysia di New Zealand pada minggu ini.

Pemberian sumbangan ini bertujuan membantu rakyat Malaysia yang berhadapan dengan situasi kecemasan, terputus bekalan sara diri atau terkandas untuk kembali ke tempat asal atau meneruskan perjalanan ke suatu tempat yang akan disumbangkan kepada pejabat Perwakilan Malaysia terpilih di luar negara.

Berdasarkan kenyataan tersebut, DYTM Raja Muda Perlis turut bertitah, ”Pendidikan yang baik pada peringkat yang lebih tinggi mampu mengubah kehidupan seseorang untuk menjadi lebih baik bukan sahaja dalam bidang akademik, malah membentuk minda dan mentaliti kelas pertama dalam segala tindakan yang dilaksanakan.”

Para pelajar yang telah tamat persekolahan sewajarnya mencari peluang untuk menyambung pelajaran pada peringkat yang lebih tinggi agar dapat mengubah diri dan keluarga untuk berada dalam keadaan yang lebih baik dan selesa, terutamanya dalam mencari pengalaman berdikari dan memberanikan diri mencuba sesuatu yang baharu.

Baginda dan Raja Puan Muda Perlis, DYTM Tuanku Hajah Lailatul Shahreen Akashah Khalil berangkat ke Melbourne bagi menghadiri majlis graduasi anakanda puteri kedua baginda, Yang Amat Mulia (YAM) Sharifah Farah Adriana Jamalullail yang telah tamat pengajian pada peringkat Ijazah Sarjana Muda Perniagaan (Pengurusan) di Royal Melbourne Institute of Technology (RMIT) University. Pada masa yang sama, baginda berdua turut berangkat ke Hobart, Tasmania yang merupakan kunjungan pertama kali ke sana.